qundao/data-zh-poetry huggingface dataset:
游石门寨见长城遗址
作者：祁顺
朝代：明

匹马冲风晓气寒，边营东北近雄关。行经一舍崎岖路，看尽千重紫翠山。茅屋烟迷红树远，石城云锁戍楼闲。秦人遗筑俱零落，满眼兴亡感慨间。
游金山寺
作者：祁顺
朝代：明

江心浮玉郁嵯峨，上下楼台浸碧波。万古乾坤劳砥柱，四围冰雪涌青螺。人登绝顶天应近，僧住幽厓地不多。古鉴堂前独吟眺，数声啼鸟隔烟萝。
游黄凯翠渠循溪行余历郊村即景因次其韵
作者：祁顺
朝代：明

风光荡郊原，流水绕城郭。日晴云半收，春老花欲落。前村三两家，烟火东西各。柳深莺乱啼，春兴殊不薄。
湖中即景二首
作者：祁顺
朝代：明

江水微茫浸小姑，庐山重叠压鄱湖。风帆远近天高阔，共作人间一画图。阴云送雨日漫漫，云锦屏风不易看。今日乍晴看最好，万般奇态蔼林峦。
湖中即景二首·其一
作者：祁顺
朝代：明

江水微茫浸小姑，庐山重叠压鄱湖。风帆远近天高阔，共作人间一画图。
湖中即景二首·其二
作者：祁顺
朝代：明

阴云送雨日漫漫，云锦屏风不易看。今日乍晴看最好，万般奇态蔼林峦。
湘口
作者：祁顺
朝代：明

湘口逢重五，凄然吊汨罗。忠魂无处问，风雨撼江波。
溪口寨
作者：祁顺
朝代：明

水绕孤村山作邻，烟云无迹石无尘。桃源不为渔郎到，谁识秦时避世人。
溪边待渡
作者：祁顺
朝代：明

旋解衣巾坐绿苔，看山临水意徘徊。隔溪人过遥相问，山下小船来未来。
滩上
作者：祁顺
朝代：明

失缆危滩上，停桡浅水滨。纷纷向前者，都是后来人。
烟梅
作者：祁顺
朝代：明

姑射山前旧往还，群仙绰约玉为颜。如今相见浑相识，只隔香云缥渺间。
熙庵为张汝用作
作者：祁顺
朝代：明

清世投闲粤海东，满轩和气透帘栊。优游霁月光风表，笑傲春台玉烛中。万物有天皆畅达，寸心无地不昭融。多情更爱门前水，长似虚灵一鉴空。
王佥宪足梦中诗见示依韵答之
作者：祁顺
朝代：明

仕路相亲炙，顽心赖琢磨。喜君名独盛，笑我鬓先皤。贯日忠诚在，明霜义分多。忧民何所赖，岁稔与时和。
生朝自述
作者：祁顺
朝代：明

寓世初经两甲寅，重阳前日是生辰。衰颜半似黄花瘦，老眼全惊白发新。两字功名真笑我，一生才行不如人。将来岁月知多少，正好投闲乐此身。
用韵写怀
作者：祁顺
朝代：明

不厌清凉不附炎，平生疏懒近来添。尘埃满匣常封砚，日影侵庭未捲帘。京国云山如我瘦，家乡笋蕨为谁甜。壮年作郡今宜免，老大那能共典签。
用韵答蔡克智暨王节推
作者：祁顺
朝代：明

小洞烟霞深复深，流光过眼日骎骎。生平不善谋身计，纵老犹存许国心。南郭滥竽应似昔，西山拄笏最宜今。劳君佳句开岑寂，恍惚重闻大雅音。
用韵答陈粹之见赠
作者：祁顺
朝代：明

交情翻覆笑群儿，古道非公尚属谁。叔向不遗騣蔑善，夷吾偏荷鲍君知。胸中胆气惟忧国，天下珍奇半在诗。笑向霜台指松柏，岁寒清节重相期。
甲申中秋与萧文明登东楼待月和东坡江月诗五章
作者：祁顺
朝代：明

一更月出海，河汉净无澜。今夜景偏胜，此时犹好看。星躔避光采，山气漾清寒。举酒便邀赏，莫教清漏残。二更月满楼，团圆是今夜。遥看东海头，玉盘荡高下。朱帘挂银钩，栏槛一凭籍。喜有攀桂人，来谈客中话。三更月当天，坐久揽衣起。回思乡国间，清光只如此。香传桂子风，露滴藕花水。对景不盘桓，后夜徒为耳。四更月倾昃，耽玩待平明。谈笑不知久，起看参已横。姮娥速归辙，西顾重行行。光辉如有念，偏照玉关城。五更月西下，云暝四山幽。棹舣袁郎渚，杯停庾亮楼。良宵不易得，一隔动经秋。诗成倍惆怅，谁为商声讴。
甲申中秋与萧文明登东楼待月和东坡江月诗五章·其一
作者：祁顺
朝代：明

一更月出海，河汉净无澜。今夜景偏胜，此时犹好看。星躔避光采，山气漾清寒。举酒便邀赏，莫教清漏残。
甲申中秋与萧文明登东楼待月和东坡江月诗五章·其三
作者：祁顺
朝代：明

三更月当天，坐久揽衣起。回思乡国间，清光只如此。香传桂子风，露滴藕花水。对景不盘桓，后夜徒为耳。
甲申中秋与萧文明登东楼待月和东坡江月诗五章·其二
作者：祁顺
朝代：明

二更月满楼，团圆是今夜。遥看东海头，玉盘荡高下。朱帘挂银钩，栏槛一凭籍。喜有攀桂人，来谈客中话。
甲申中秋与萧文明登东楼待月和东坡江月诗五章·其五
作者：祁顺
朝代：明

五更月西下，云暝四山幽。棹舣袁郎渚，杯停庾亮楼。良宵不易得，一隔动经秋。诗成倍惆怅，谁为商声讴。
甲申中秋与萧文明登东楼待月和东坡江月诗五章·其四
作者：祁顺
朝代：明

四更月倾昃，耽玩待平明。谈笑不知久，起看参已横。姮娥速归辙，西顾重行行。光辉如有念，偏照玉关城。
画竹为吏部陈郎中作
作者：祁顺
朝代：明

世间草木纷无数，惟有此君名最著。虚心劲节珊瑚枝，四序青青任寒暑。渭川之上淇水隈，千枝万叶连云开。南邦又说潇湘盛，知是何年分种来。都城片地千金直，竹石园林应罕得。吁嗟一日不可无，谁解风流写真迹。太常健笔追文郎，远吞淇渭淩三湘。兴来扫就参差玉，自有天然风露香。石根元气淋漓湿，宓妃鼓瑟英娥泣。佩环堕地疑雨声，旌盖排空作人立。新图捲翠入天曹，寒标直与秋争高。苍龙变化露头角，丹凤缡褷见羽毛。阴云不开苍雪积，老势峥嵘欲千尺。虚堂风生白昼静，恍惚晴空飞霹雳。主人相对偏相知，一生与尔同襟期。豪吟每和伶伦调，进德长歌卫武诗。我亦从来慕君子，幸挹高风结知己。愿言共保坚贞姿，挺立岁寒霜雪里。
留咏亭
作者：祁顺
朝代：明

翼翼虚亭近水傍，主人终日为诗忙。珍奇搜尽江山瘦，翰墨留多几席香。半榻烟霞分雅淡，四时风月助清凉。连篇累牍凭收拾，不但奚童一锦囊。
病思
作者：祁顺
朝代：明

勘破乾坤造化机，倦来偏与懒相宜。心能知足身何辱，少不如人老可知。千古难磨惟直道，一生无补是明时。便营旧隐安馀分，闲续尧夫击壤诗。
病起
作者：祁顺
朝代：明

天涯沦落独关情，病起惊看白发明。留咏只将山当画，攻愁常借酒为兵。春游野涧怜幽草，夜读残书爱短檠。三径荒芜归未得，痴儿公事强支撑。
癸丑除夕次敖静之韵
作者：祁顺
朝代：明

雪飘残腊玉铺尘，暖入条风节报春。六十年来垂老境，九千里外未归人。宦程自笑先居后，岁月从教故又新。朋旧别离相忆切，愁肠终日转车轮。
登临江清风楼
作者：祁顺
朝代：明

晚凉公事暇，乘兴一登楼。云气千山雨，松声万壑秋。堤平芳草合，天远大江浮。日暮行人少，空横野渡舟。
登凤山环翠楼次张中书世琏韵
作者：祁顺
朝代：明

山前古洞白云封，楼上岚光雪后浓。老去诗名惭赵嘏，醉来豪气逼元龙。一人有庆乾坤大，千里宣恩雨露重。欲向朝阳听鸣凤，碧梧脩竹隔晴峰。
登合江亭
作者：祁顺
朝代：明

千仞矶头一小亭，湘蒸流水合双清。人居两岸东西近，波映孤城上下明。回雁峰前乡信杳，飞虹桥下钓舟横。望中咫尺长沙路，懒把文章吊屈平。
登山海城楼怀京师诸友
作者：祁顺
朝代：明

关上层楼百尺梯，公馀乘兴独攀跻。白云铺地海涛阔，斜玉绕山城郭低。烟火几家人远近，轮蹄千里路东西。蓬莱旧侣分携久，极目都门思欲迷。
登百祥楼
作者：祁顺
朝代：明

楼高地胜最相宜，四面看山一样奇。风景岂殊摩诘画，才情偏助拾遗诗。平川日暖冰消易，远塞天空鸟度迟。心在帝廷身在客，五云回首不胜思。
登贵州城鼓楼次孔都宪先生韵
作者：祁顺
朝代：明

遐方踪迹谩登楼，老大功名愧缪悠。丹在寸心常恋阙，雪从双鬓渐盈头。云山入画分明见，景物供吟次第收。不学仲宣闲感慨，人生随处可销忧。
白发
作者：祁顺
朝代：明

忆昔行年初弱冠，满头鬒发如云烂。春光在眼能几何，陡觉容华镜中换。三旬有二秋兴发，忽作潘郎二毛叹。因循四十未有闻，两鬓霜毫渐凌乱。只今蹉跎方及艾，已比前时白过半。晨梳灯下星隐映，晚握窗前雪璀璨。平生历履多苦辛，况是功名早羁绊。百年强半瞬息间，向后几何堪把玩。丈夫生世贵有立，万事由天又奚惮。试观上古贤达人，衰老相仍孰能逭。马肝之石不须求，甘露为羹亦誇谩。有钱沽酒醉即歌，任作龙钟白头汉。
石阡冬咏
作者：祁顺
朝代：明

抱拙度残年，观书友圣贤。食甘馀皛饭，衣暖借黄绵。破甑宁须顾，灰心岂复然。穷通皆定分，无用叩苍天。
石阡小咏二首
作者：祁顺
朝代：明

日日看山退食迟，满庭芳草客来稀。宦游久有思乡念，只恋清閒尚未归。四面溪山一望平，烟云缥渺树青青。黄堂不用良工笔，自有新图入户庭。
石阡小咏二首·其一
作者：祁顺
朝代：明

日日看山退食迟，满庭芳草客来稀。宦游久有思乡念，只恋清閒尚未归。
石阡小咏二首·其二
作者：祁顺
朝代：明

四面溪山一望平，烟云缥渺树青青。黄堂不用良工笔，自有新图入户庭。
石阡春望有怀
作者：祁顺
朝代：明

春遍穷荒万物荣，临高一望眼双明。新阳散尽浮云色，幽涧频添过雨声。花鸟不殊华夏景，江山犹是异乡情。美人别久牵惆怅，尊酒何时许合并。
石阡述怀
作者：祁顺
朝代：明

男儿弧矢平生志，历遍中华到石阡。椎髻卉裳荒陋境，剑牛刀犊太平年。雨馀山翠开图画，夜静泉声落管弦。俗客不来公事简，倚窗频和白云篇。
示政敕二子
作者：祁顺
朝代：明

诗礼相传在鲤庭，儒家元不羡金籯。人言幼小须勤学，况尔如今渐长成。
秋兴
作者：祁顺
朝代：明

草木萧条近著霜，四山如剑露锋铓。边城寒入知秋早，公馆吟多觉夜长。潘岳二毛新感叹，渊明三径渐荒凉。故乡曾向京华望，今望京华似故乡。
秋夜言怀次高克明韵
作者：祁顺
朝代：明

草木萧萧万籁号，边山无际楚天高。绕枝庭鹊时三匝，警露胎禽彻九皋。尘世炎凉惊俗态，诗家风月属吾曹。如何宋玉悲摇落，也把才情学屈骚。吏隐从容际盛时，东华车马任奔驰。天生性分穷何损，雪作襟怀涅不缁。客邸秋光闲里度，故园山色望中疑。黄花旧有柴桑约，岁晚相寻莫遣迟。
秋夜言怀次高克明韵·其一
作者：祁顺
朝代：明

草木萧萧万籁号，边山无际楚天高。绕枝庭鹊时三匝，警露胎禽彻九皋。尘世炎凉惊俗态，诗家风月属吾曹。如何宋玉悲摇落，也把才情学屈骚。
秋夜言怀次高克明韵·其二
作者：祁顺
朝代：明

吏隐从容际盛时，东华车马任奔驰。天生性分穷何损，雪作襟怀涅不缁。客邸秋光闲里度，故园山色望中疑。黄花旧有柴桑约，岁晚相寻莫遣迟。
秋夜重会联句
作者：祁顺
朝代：明

良会不可数，其如缱绻情。昨方愁近别，今再叙平生。道义大纲重，文章小技轻。气横天地塞，心与圣贤并。伟矣三才秀，隐然千里城。交游怜志合，身世际时亨。遣兴诗难就，开怀酒迭倾。玉壶宜太白，石鼎伏弥明。入夜景方寂，送凉风最清。一庭孤烛影，满院秋蛩声。林籁起萧瑟，泉琴滴淙琤。村村鸡犬静，处处仓箱盈。赤子方含哺，蠢苗乃弄兵。天王赫斯怒，大将亲于征。霜月悲笳鼓，蛮烟捲旆旌。君仁自无敌，师直则有名。虞舜当盛世，周宣复中兴。雍雍干羽舞，赫赫江汉平。义断似秋杀，仁涵如春行。飞书献耒捷，勒石观厥成。慨此雕椎陋，尽将冠冕更。铙歌正杂遝，大雅尤铿鍧。宁使愚蒙诧，要令奸宄惊。文脩武事偃，主圣臣僚贞。岂知邂逅会，传作升平鸣。宪府居要地，先生早蜚英。三边入谈笑，庶事归经营。倚玉兼葭质，倾阳葵藿诚。牧民愧黄霸，抗疏怀匡衡。白日指心誓，青天梦手擎。更期尽忠荩，岂谓贪宠荣。草草赓佳句，匆匆计去程。惟胶可投漆，匪石堪报琼。明日即分袂，几时重订盟。怜予才袜线，羡子器梁楹。肯药膏肓疾，幸书佩服铭。篇章叠长短，学术兼博精。培塿尊华岳，潢污让蓬瀛。功名草头露，富贵耳底莺。坠绪纷远绍，狂澜矻孤撑。薄俗迷蕴玉，古人易结缨。酒酣兴已尽，一笑寒江横。
立春
作者：祁顺
朝代：明

暖入新年淑气回，律端消息起浮灰。东人却讶皇华使，带得春从天上来。
端午后一日
作者：祁顺
朝代：明

蒲觞宿醉尚厌厌，午枕薰风散黑甜。楚畹孤芳仍旧好，尧庭开荚有新添。攻医谩蓄三年艾，用世浑如六日蟾。百炼青铜闲拂拭，匣中尘垢不相沾。
竹枝啼鸟
作者：祁顺
朝代：明

嶰谷风来玉韵清，一双幽鸟日和鸣。不须别借伦伶手，自有天然律吕声。
竹枝歌
作者：祁顺
朝代：明

朝出采菱日暮归，掘头艇子荡斜晖。无端惊起双鸂鶒，直傍南塘深处飞。断岸平沙水绕洲，小溪都入大溪流。渔翁贩得鱼虾卖，日日鸣榔船步头。
竹枝歌·其一
作者：祁顺
朝代：明

朝出采菱日暮归，掘头艇子荡斜晖。无端惊起双鸂鶒，直傍南塘深处飞。
竹枝歌·其二
作者：祁顺
朝代：明

断岸平沙水绕洲，小溪都入大溪流。渔翁贩得鱼虾卖，日日鸣榔船步头。
竹石芙蓉为吴怀德宪副题
作者：祁顺
朝代：明

秋江何处采芙蓉，老石坡前竹数丛。云杏露桃萧索后，独将秾艳占西风。
答兴隆周方伯次韵
作者：祁顺
朝代：明

惜别愁肠日九回，青山迢递有诗来。数缄珍重披云锦，五色光芒烁斗魁。郢下阳春真妙曲，濂溪风月属多才。疏愚独幸承清教，山径蓬茅次第开。
答友人
作者：祁顺
朝代：明

仕路驱驰十载馀，一官名秩尚如初。铨曹留得唐资格，不但开元有圣书。
答吴献臣大尹
作者：祁顺
朝代：明

王事贤劳不暇居，风流才调更谁如。公馀赖有斯文念，分得阳春到草庐。学与孔颜为后进，官疑卓鲁是前身。共知今日循良宰，定作他年社稷臣。读礼三年守故庐，形容衰槁鬓毛疏。聪明不及前时远，虚负牙签架上书。云霄未竟忠勤志，江海空怜濩落身。便欲乘风问真宰，赐环何日起孤臣。
答吴献臣大尹·其一
作者：祁顺
朝代：明

王事贤劳不暇居，风流才调更谁如。公馀赖有斯文念，分得阳春到草庐。
答吴献臣大尹·其三
作者：祁顺
朝代：明

读礼三年守故庐，形容衰槁鬓毛疏。聪明不及前时远，虚负牙签架上书。
答吴献臣大尹·其二
作者：祁顺
朝代：明

学与孔颜为后进，官疑卓鲁是前身。共知今日循良宰，定作他年社稷臣。
答吴献臣大尹·其四
作者：祁顺
朝代：明

云霄未竟忠勤志，江海空怜濩落身。便欲乘风问真宰，赐环何日起孤臣。
答方彦卿
作者：祁顺
朝代：明

君是诗仙我酒豪，百年情分幸相遭。故园风月今同赏，回首功名等一毛。少小怜渠志气豪，读书偏喜盛时遭。云霄万里非容易，惟愿天风快羽毛。
答方彦卿·其一
作者：祁顺
朝代：明

君是诗仙我酒豪，百年情分幸相遭。故园风月今同赏，回首功名等一毛。
答方彦卿·其二
作者：祁顺
朝代：明

少小怜渠志气豪，读书偏喜盛时遭。云霄万里非容易，惟愿天风快羽毛。
答方彦卿寓黄家闸见寄韵
作者：祁顺
朝代：明

宦游过半百，归兴恋菟裘。粤峤看云杳，湘江见月愁。功难裨盛世，梦懒到皇州。早羡陶弘景，挂冠思与侔。外物非良贵，中心有广居。老当知止足，贫不羡嬴馀。万事付蕉鹿，一生同蠹鱼。穷愁何用遣，还著未完书。
答方彦卿寓黄家闸见寄韵·其一
作者：祁顺
朝代：明

宦游过半百，归兴恋菟裘。粤峤看云杳，湘江见月愁。功难裨盛世，梦懒到皇州。早羡陶弘景，挂冠思与侔。
答方彦卿寓黄家闸见寄韵·其二
作者：祁顺
朝代：明

外物非良贵，中心有广居。老当知止足，贫不羡嬴馀。万事付蕉鹿，一生同蠹鱼。穷愁何用遣，还著未完书。
答粹之清平献捷
作者：祁顺
朝代：明

献馘声腾泮水边，将坛儒老握兵权。刻期三日果如此，一笑众军皆粲然。天遣云霓苏大旱，人看图画上凌烟。嗟余莫效戈矛力，空咏蓝关马不前。
答陈粹之用旧韵
作者：祁顺
朝代：明

荒僻阡南路，劳君几度行。云霓因旱望，草木向春生。宪度驰声远，诗怀到骨清。海山聆妙曲，安得不移情。微官淹岁月，幼学未能行。健以穷愁慱，吟应太瘦生。风霆随剑吼，山水与琴清。归计何时遂，谩驰丘壑情。
答陈粹之用旧韵·其一
作者：祁顺
朝代：明

荒僻阡南路，劳君几度行。云霓因旱望，草木向春生。宪度驰声远，诗怀到骨清。海山聆妙曲，安得不移情。
答陈粹之用旧韵·其二
作者：祁顺
朝代：明

微官淹岁月，幼学未能行。健以穷愁慱，吟应太瘦生。风霆随剑吼，山水与琴清。归计何时遂，谩驰丘壑情。
篁墩
作者：祁顺
朝代：明

新安胜地钟灵秀，四面溪山明锦绣。就中篁墩何所有，绿玉森森环左右。晋代分符得贤守，民庶争留如父母。当时赐第传来久，奕叶相承簪组胄。云摩将军剪强寇，勇略绝伦功最懋。郡人报德新祠构，忠壮之名垂宇宙。循吏忠臣耀先后，一乡草木增华茂。中遭巢兵防躏蹂，易名免祸聊迁就。七百馀年袭差谬，本真弗辨当谁咎。忠良流芳天所佑，岂同僣乱终遗臭。玉堂仙客文章叟，鼻祖有灵阴假手。遥遥谱系劳根究，光复美名涤污垢。华扁高悬丽星斗，迪后彰前应匪偶。词林赞述诗千首，盛事称扬满人口。安石半山知在否，临安那复裴家酒。惟有此墩只依旧，清趣还如渭千亩，百世家声同不朽。
粹之山行和宋人刘改之韵言备尝辛苦而羡二疏勇退因借韵慰之吾非薄二疏者也
作者：祁顺
朝代：明

使君卓特人中骥，步上云霄未计程。落落襟怀孤月皎，纷纷势利一尘轻。苏公敬狱堪垂法，杜老忧时欲洗兵。莫为勤劳思勇退，清时谁不事功名。
粹之诗多慰奖用韵为谢
作者：祁顺
朝代：明

远山奔放近山盘，郡僻民稀客到难。不谓愁多凭酒遣，且乘公暇借书看。百年身世乾坤大，一点心丹铁石寒。鹏鴳高卑咸有适，天涯宁厌一枝安。
粹之过访
作者：祁顺
朝代：明

萧条门巷为君开，急唤苍头扫绿苔。蹇拙自怜知己少，谦光重见使旌来。便？泉水烹山茗，更摘菘心伴芥台。情重不嫌风味薄，笑谈终日共迟徊。
粹之过访
作者：祁顺
朝代：明
体裁：七言律诗

萧条门巷为君开，急唤苍头扫绿苔。蹇拙自怜知己少，谦光重见使旌来。便�泉水烹山茗，更摘菘心伴芥台。情重不嫌风味薄，笑谈终日共迟徊。
紫霞泉
作者：祁顺
朝代：明

山中流水不知数，却有此泉名独著。传是神仙崔紫霞，手发灵根最深处。灵源一出通千山，穿岩喷窦无时乾。涓涓河汉三秋静，洒洒冰壶六月寒。往来汲者何曾断，瓶绠初停看又满。苔侵石甃青已深，草暗山腰绿犹短。君不见李侯刺剑名尚在，禅师卓锡人争传。何如真仙有遗迹，一脉源源宛如昔。
纂修出饯遇雨因柬翠渠
作者：祁顺
朝代：明

话别从容溪水湄，东风料峭雨垂丝。杯倾竹叶微成醉，手折梅花便有诗。道路倭迟山不断，阳春流动物先知。同行喜得聆清论，天与斯文一段奇。
红梅为钟大参题
作者：祁顺
朝代：明

姑射真人玉雪姿，偶陪西母宴瑶池。醉来换却春风面，只有清香似旧时。
罗浮行送钟文毓归博罗
作者：祁顺
朝代：明

亭亭罗浮山，屹立南海东。根盘五百里，翠结千万重。美人家在罗浮下，淑气钟来独清洒。胸中今古无端倪，笔底江河任倾泻。十年两度游帝京，献赋未遂平生情。飘然束书便归去，重入青山寻旧盟。吾家与君相咫尺，话别都门思何极。寄书直抵梅花村，细向山灵问消息。山川为国生贤才，肯容久住山之隈。云霄有路须早来，期尔同步黄金台，当见罗浮山色增崔嵬。
罗都宪哀挽
作者：祁顺
朝代：明

黄门献纳早蜚声，柏府乔迁晚更荣。边寨甲兵惊小范，故园松菊老渊明。山川一夜还英气，宇宙千年播大名。最是云中遗德远，万家城守赖安生。
羊肠河吊古
作者：祁顺
朝代：明

羊肠之河羊肠坡，山回路转高嵯峨。河中之水有遗恨，触石冲厓生白波。闻昔蠢苗犯边鄙，封豕长蛇恣吞噬。三军食尽胥沦亡，斗大孤城竟何恃。元戎率众西南来，威如罴虎声如雷。倒悬欲解一方急，大剪丑类歼渠魁。柰何将骄师不律，到此仓遑遭覆没。当时积血膏野草，至今白石堆残骨。山自青青水自流，英雄此恨何时休。古来兵事贵持重，方叔成功有壮犹。
翠渠和余捕鱼之作重有所警盖君子乐善忘己之心也顺思心前言之惷而嘉翠渠之贤更用韵以谢
作者：祁顺
朝代：明

惷言鱼味愧芳鲜，好善真成海纳川。颜色訑訑今不少，比君奚啻隔天渊。
翠渠席上指假山联句
作者：祁顺
朝代：明

溪洞斫山骨，斋居宜翠屏。斧痕丹玉润，水气苍苔腥。玲珑蛜螉窝，错落蝌蚪形。猛狞虎豹蹲，偃蹇蛟龙争。藤萝互联络，珠贝纷晶荧。举头见崔嵬，侧耳闻清泠。玄雾欲隐豹，幽谷疑闻莺。樽俎露微黛，帘幕摇空青。三山耸华岳，勺水分沧溟。镇重郁林珍，孤高碣石横。尺地同万里，片云倚千层。长江吞金焦，巨海失蓬瀛。白日迷沧洲，清风来赤城。浅深各异态，浓淡俱有情。风雷战六甲，乾坤开五丁。雄秀不可状，造化难为名。寻幽著屐难，入画挥毫精。佳趣满眉睫，不出门与庭。
翡翠
作者：祁顺
朝代：明

风动莲房水不惊，珍禽翔集羽毛轻。玉楼谩说为巢好，得似闲塘意味清。
腊月二十六日镇远府送春花土牛作诗以谢
作者：祁顺
朝代：明

斗柄初东淑气回，镇阳弦管送春来。呼童试看寒梅树，报道琼花彻晓开。暖日融融醉物华，闲斟春酒对春花。眼前生意无穷尽，散入天南百万家。
腊月二十六日镇远府送春花土牛作诗以谢·其一
作者：祁顺
朝代：明

斗柄初东淑气回，镇阳弦管送春来。呼童试看寒梅树，报道琼花彻晓开。
腊月二十六日镇远府送春花土牛作诗以谢·其二
作者：祁顺
朝代：明

暖日融融醉物华，闲斟春酒对春花。眼前生意无穷尽，散入天南百万家。
自九江别王宪佥至湖口有寄
作者：祁顺
朝代：明

浔阳停旆过深冬，王事辛勤几日同。病思只缘诗有癖，愁怀多恨酒无功。山前雨久云迷路，江上风寒浪拍空。咫尺别来增怅忆，不堪回首倚孤篷。
自京走车至彭城
作者：祁顺
朝代：明

京国过冬半，归装涉远途。腰横三尺剑，身载两轮车。风露催行旆，尘埃透敝襦。计程看斥堠，近郭指浮屠。睡借烧锅炕，行寻卖酒垆。更阑才晚食，日午未朝餔。身垢经旬浴，头蓬隔日梳。顿摇何局促，端坐只跏趺。夜发寒侵骨，晨呵冻满须。石桥霜片滑，野店月轮孤。涿鹿通清苑，安平属信都。低田伤水潦，高野半荒芜。不见移梁粟，惟闻榷汉酤。闾阎忧宿负，公府虑边储。倏忽过齐境，逍遥适鲁墟。任城犹积淖，兖郡觅通衢。泰岳高如许，灵光近有无。望中情脉脉，吟就口呜呜。朋旧音书隔，亲闱定省疏。片心逐流水，今日至南徐。
自倡
作者：祁顺
朝代：明

俯仰无惭乐有馀，茫茫天地即吾庐。囊琴赵老常携鹤，弹铗冯驩非为鱼。笑把尘缨临水濯，醉携椽笔傍崖书。镇阳洵美犹吾土，满眼江山画不如。
自南康往九江过庐山遇雨
作者：祁顺
朝代：明

岚气空濛路莫分，上方钟磬隔林闻。一溪流水新添雨，千仞好山全是云。举酒未能招五老，题诗谁为寄匡君。重来好趁晴明日，缓步追游到夕曛。
自宝庆之沅州
作者：祁顺
朝代：明

邵阳西与桂阳通，踏破烟霞几万重。石路湿如泥路滑，远山青比近山浓。浮云出洞奔苍狗，枯树横溪卧老龙。风雨经旬春未暖，弊貂羸马笑龙钟。
自衡阳至宝庆
作者：祁顺
朝代：明

湖南千里道，纵目楚天宽。村僻人烟少，山深草木寒。钩辀连日听，霢霂几时乾。随寓安吾分，不嗟行路难。
自褫亭冒雪至余吾
作者：祁顺
朝代：明

小寒今日初交节，同云一色浓阴结。谁剪银河不露痕，满天飞下琼瑶屑。双旌疋马停且行，仆夫推挽肩舆轻。四围瑩白无尘滓，似我灵台一点明。平生踏雪行应惯，王事勤劳又何怨。蹇驴破帽自多情，金帐羊羔奚足羡。逢人不说行路难，却念小民饥与寒。更有关头戍边卒，铁甲绕身寒透骨。
自褫亭冒雪至余吾
作者：祁顺
朝代：明
体裁：古风

小寒今日初交节，同云一色浓阴结。谁剪银河不露痕，满天飞下琼瑶屑。双旌疋马停且行，仆夫推挽肩舆轻。四围莹白无尘滓，似我灵台一点明。平生踏雪行应惯，王事勤劳又何怨。蹇驴破帽自多情，金帐羊羔奚足羡。逢人不说行路难，却念小民饥与寒。更有关头戍边卒，铁甲绕身寒透骨。
自述用萧文明韵
作者：祁顺
朝代：明

才艺空疏德最凉，全生恩重荷吾皇。贵阳谪地殊儋耳，庾岭飞云近太行。不为鼎珍题杂兴，懒将江水比愁肠。养慵颇觉山中静，翻笑从前吏事忙。
自重安至清平
作者：祁顺
朝代：明

重安江上水平桥，西入清平一舍遥。城堡高低劳戍卒，溪山远近杂诸苗。随车细雨沾衣湿，扑面寒风速酒消。一段诗情何处写，粉窗红烛伴清宵。
自长子过长平驿
作者：祁顺
朝代：明

长平高馆一番新，贾相门庭迹已陈。万事废兴元有数，后人空自笑前人。
自隆平至柏乡怀钟文毓通府在真定
作者：祁顺
朝代：明

行经百里不知劳，诗兴逢秋转觉豪。好友难逢空对酒，重阳虽过尚题糕。孤城道路通京国，宾馆霜风透布袍。二十四年重过此，君谟安得不刁骚。
至汾州
作者：祁顺
朝代：明

旌节下汾州，天空豁远眸。边山当北耸，河水傍东流。市道横高阁，城闉架小楼。旬宣乏良策，民病几时瘳。
至获鹿
作者：祁顺
朝代：明

翩翩车马动尘沙，望入乾坤眼界赊。杨柳远迷行客路，桑麻深锁野人家。龙头山上秋光老，鹿邑城西白日斜。独对一樽拚酩酊，西风篱落有黄花。
至镇远
作者：祁顺
朝代：明

一麾犹未脱蛮荒，造物无情日月忙。贵筑此时旋使节，镇阳依旧寄行装。心同漆室忧宗国，人忆并州是故乡。儿女牵衣频借问，为谁添却满头霜。
至黄凯
作者：祁顺
朝代：明

小舟摇漾溯山亹，仰视青天线一痕。溪水奔流遥到海，人家寥落仅成村。烟霞半坞乾坤老，雨露三春草木蕃。安得飘然谢簪组，结茅来此避尘諠。
舍弟思正未第南还缙绅相知者咸以佳作见赠余虽拙不容无言乃步诸公韵为三十首俾思正持归时一展玩千里犹觌面也今录三首
作者：祁顺
朝代：明

长安残漏促鸡鸣，一骑都门问去程。离别不缘贫贱苦，绸缪难尽弟兄情。河桥酒幔牵风起，水国扁舟载月行。后夜梦回池草绿，几多诗句为君成。几年奔走恋微官，万里亲闱缺问安。原宪贫来浑似病，孟郊吟苦不知寒。乡书少便经年绝，客被无情入夜单。满目云山归兴切，此身何处借飞翰。天上培风滞羽翰，强宽怀抱过春残。达人不为穷途泣，游子肯辞归路难。细雨寒灯思对榻，夕阳飞鸟独凭阑。随君屡有还家梦，一路烟波绕翠峦。
舍弟思正未第南还缙绅相知者咸以佳作见赠余虽拙不容无言乃步诸公韵为三十首俾思正持归时一展玩千里犹觌面也今录三首·其一
作者：祁顺
朝代：明

长安残漏促鸡鸣，一骑都门问去程。离别不缘贫贱苦，绸缪难尽弟兄情。河桥酒幔牵风起，水国扁舟载月行。后夜梦回池草绿，几多诗句为君成。
舍弟思正未第南还缙绅相知者咸以佳作见赠余虽拙不容无言乃步诸公韵为三十首俾思正持归时一展玩千里犹觌面也今录三首·其三
作者：祁顺
朝代：明

天上培风滞羽翰，强宽怀抱过春残。达人不为穷途泣，游子肯辞归路难。细雨寒灯思对榻，夕阳飞鸟独凭阑。随君屡有还家梦，一路烟波绕翠峦。
舍弟思正未第南还缙绅相知者咸以佳作见赠余虽拙不容无言乃步诸公韵为三十首俾思正持归时一展玩千里犹觌面也今录三首·其二
作者：祁顺
朝代：明

几年奔走恋微官，万里亲闱缺问安。原宪贫来浑似病，孟郊吟苦不知寒。乡书少便经年绝，客被无情入夜单。满目云山归兴切，此身何处借飞翰。
舟人以竹取火与翠渠同咏
作者：祁顺
朝代：明

山游兴未阑，命仆陈晡食。开尊酒尚寒，举网鱼初得。舟中偶无火，村远何处觅。禁烟方及期，乱石不可击。篙人得秘诀，剖竹分两只。刻削知阴阳，交加任横直。物含动静机，人借推移力。霏微锯屑下，炳熯灵晖积。刍薪张气焰，釜灶赖燔炙。旁人惊乍见，相对咸啧啧。我生老江湖，此事应惯识。五行自相生，一理妙莫测。作诗侑杯盘，谈笑暮天碧。
舟次高邮因记林亨大内翰赠别诗有后夜神珠光动之句用和一章
作者：祁顺
朝代：明

盂城舟楫暂停留，湖上明珠不暗投。千里有怀难命驾，一樽无伴懒登楼。沧波浩荡鸥盟冷，黄菊阑珊蝶梦愁。满眼诗情吟未遍，短章聊付致书邮。
芹泉驿一饭
作者：祁顺
朝代：明

省参元是岭南仙，惯食香芹更饮泉。今日驿厨供此味，故园清思浩无边。
苗民公馆和壁间韵
作者：祁顺
朝代：明

柳拂晴堤草映川，春光如画满东阡。人家半在荒烟里，山色遥连落日边。蛮獥只今安治化，云林自古隔嚣廛。循行正欲询民瘼，一念清勤不愧天。
苗民道中
作者：祁顺
朝代：明

半束琴书一布袍，穿岚度箐不知劳。群儿错讶并州郭，大姓全非涿郡高。林木蔽空云拥盖，边山极望海翻涛。豗隤五马成何用，岁月虚驰禄谩叨。
荣寿堂为钱宪长作
作者：祁顺
朝代：明

堂外湖山画不如，堂中人物胜蓬壶。九重褒显丝纶涣，八十康宁伉俪俱。家庆尚传钱武肃，天公偏厚蔡君谟。贵阳此日瞻云切，并写恩光入寿图。
萧尚书哀挽
作者：祁顺
朝代：明

郎司棘寺久驰声，又总台纲进列卿。南国几年分重寄，西江千里动归情。长才未究生前用，恤典空沾殁后荣。惆怅九原今不作，高风何处觅耆英。
董尚矩内翰席上留别同酌者林亨大王世赏二内翰也
作者：祁顺
朝代：明

偶向京华两月留，故人重会总心投。麻姑酒尽春生颊，石鼎诗成月到楼。山斗孤高常在望，树云迢递渐牵愁。玉堂天上能相念，莫惜音书寄便邮。
蓟城东石桥
作者：祁顺
朝代：明

白鹤归华表，苍苔没古碑。桥前呜咽水，犹恨禄山儿。
蔡太守复和示遂答之
作者：祁顺
朝代：明

诗来两度慰深思，一日沉吟十二时。白雪调高真寡和，效颦应合笑东施。
薄被吟
作者：祁顺
朝代：明

霜风猎猎吹冻雨，山色凄迷路脩阻。皇华使君重按部，属吏奔趍畴敢侮。土俗民风本贫窭，行台供张甚莽卤。绳床练帐竹撑拄，布被生棱寒莫禦。太守闻知不遑处，急呼里正加捶楚。里正低头呼且语，此邦朴陋传自古。今秋又集征苗旅，尽弃农功事刀弩。仓无积粟衣无楮，村寨萧然但环堵，那得奢华奉官府。听罢斯言吾大沮，嗟嗟夷民阙摩抚。五十衰慵惭守土，太仓窃食将何补。使君宽洪请莫怒，禹稷忧民更艰苦。
螺山寺
作者：祁顺
朝代：明

古寺螺山上，登临恨未能。临风闲驻马，看破白云层。
褫亭驿庭盘松一株有蛟龙攫拿状
作者：祁顺
朝代：明

头角峥嵘不记年，寒枝如铁叶如烟。驿亭风雪三更后，却恐老龙飞上天。
见新月
作者：祁顺
朝代：明

天宇净无云，一钩初月新。清光偏有意，先照远游人。
试院中读黄鲁直和冕仲考进士之作依韵赋之
作者：祁顺
朝代：明

国家构明堂，匠士贮群木。而况求贤才，所重在科目。南宫集多士，文字数千束。儒臣明藻鉴，奉诏司校读。十人共昨夕，接座联灯烛。淘沙拣精金，剖石搜美玉。心思无怠遑，目力费重复。满场耀兵甲，战胜如剖竹。盈箱积缣练，轻素窘边幅。我本甲科人，弱矢挂正鹄。身逢明盛时，大雅歌棫朴。一官愧无补，徒食太仓粟。兹来获同事，有幸蒙齿录。初心期不负，古道岂难复。勉哉持寸公，庶以竭庸碌。
试院作
作者：祁顺
朝代：明

三年一度选儒生，愿拔真才佐太平。满座图书消白昼，半窗灯火伴残更。云霄有路吹嘘近，衡鉴无私去取精。闲把唱酬追往事，不妨重比五星明。
诗社见和拙作复用韵酬之
作者：祁顺
朝代：明

云山隐映草堂深，试著丹青不易临。真率筵开无俗客，峨洋曲妙有知音。池边春草频牵梦，林下禽鱼总会心。指日投闲添著我，追欢同作短长吟。
谒告将归适奉使香河未果
作者：祁顺
朝代：明

西风凉冷送秋砧，万里乡园杳信音。奉使惯持天上节，忆归犹负客边心。平生宦业工齐瑟，到处羁愁付越吟。独倚危楼凝望久，罗浮山色暮云深。
谒孔庙
作者：祁顺
朝代：明

朝鲜诗礼独称雄，孔庙规模上国同。数仞门墙无路入，千年丝竹有神通。斯文自与天长久，吾道常如日正中。四海车书今一统，典章何处不尊崇。
谢江西旧同寅寄书
作者：祁顺
朝代：明

千里洪都一念悬，寻盟消息尚茫然。孤灯细雨难成梦，芳草王孙易隔年。花鸟阑珊诗兴外，溪山岑寂酒尊前。高情远逐云缄到，不说穷荒道路偏。
贵阳雅颂二十四首同翠渠作 其一 清平擒贼
作者：祁顺
朝代：明

清平山险阻，群贼恣吞噬。偷生同釜鱼，为害亦非细。谁能生擒之，都府兵有制。不须白堕杯，奚用市偷计。萑苻靡遗悔，宽猛实相济。
贵阳雅颂二十四首同翠渠作 其七 作兴学校
作者：祁顺
朝代：明

道民在教化，学校为之基。人心具理义，无间夏与夷。圣朝广文治，都宪司纲维。作兴得良法，士类忻逢时。古来庶富教，孔氏有成规。
贵阳雅颂二十四首同翠渠作 其三 鸡背平盗
作者：祁顺
朝代：明

深深鸡背山，远在安庄南。昔时黑白丸，复见偷儿探。都台务除恶，机略诚饱谙。戮鲸更驱鳄，无使仍淹涵。渤人卖刀剑，安得专美谈。
贵阳雅颂二十四首同翠渠作 其九 奖励人材
作者：祁顺
朝代：明

人材贵奖励，公道舆情服。先生文武兼，好善如不足。齿牙崇世教，章疏激薄俗。门墙桃李荣，药笼参芝蓄。行当践卿相，收拾材馆录。
贵阳雅颂二十四首同翠渠作 其二 清都抚苗
作者：祁顺
朝代：明

舞阶舜七旬，脩德文再驾。既闻有苗格，又见崇城下。清都古蛮壤，群丑逞凶诈。都台布恩信，远近争感化。洗兵挽天河，征战自兹罢。
贵阳雅颂二十四首同翠渠作 其二十 锄强扶弱
作者：祁顺
朝代：明

惩恶欲劝善，扶弱先锄强。稂莠既芟薙，嘉谷斯丰穰。任棠思拔薤，卜式善牧羊。弱强两得所，坐见民俗康。贵阳仁义政，可以式四方。
贵阳雅颂二十四首同翠渠作 其二十一 遵诏养老
作者：祁顺
朝代：明

养老垂古典，圣朝更加隆。期颐与耋耄，咸在优礼中。纶音下霄汉，感泣多老癃。门庭赍束帛，仓廪分尘红。谁能宣德意，有美中丞公。
贵阳雅颂二十四首同翠渠作 其二十三 平越伸冤
作者：祁顺
朝代：明

虞典钦恤具，周书敬慎存。明刑此为准，所贵多平反。平越有死狱，公为伸其冤。灯前求生意，笔底回春温。于门日高大，阴德遗子孙。
贵阳雅颂二十四首同翠渠作 其二十二 请给军饷
作者：祁顺
朝代：明

站堡苦奔驰，役卒难自养。因仍十数年，名籍半凋丧。仁人为动心，上疏请粮饷。圣情赐俞允，大慰斯人望。铭恩肺腑中，胜勒磨崖上。
贵阳雅颂二十四首同翠渠作 其二十四 都台叠瑞
作者：祁顺
朝代：明

和气能致祥，人心妙通物。中丞脩厥德，瑞产重叠出。神瓜与落酥，一蒂二三实。枯松再发荣，嘉谷自坚栗。边城有颂歌，并入诗人笔。
贵阳雅颂二十四首同翠渠作 其五 雅关却马
作者：祁顺
朝代：明

鬼方有良马，产自龙阮隩。骅骝最神骏，騄駬尤雄骜。公心淡如水，此物非所好。土酋欲输忱，却之有其道。宁轻千里足，无累平生操。
贵阳雅颂二十四首同翠渠作 其八 劝课农桑
作者：祁顺
朝代：明

边壤固饶沃，居人颇荒凉。菑畬多旷土，丝茧不充裳。明公下条令，所重先农桑。男女效耕织，夙夜无怠遑。从今衣食足，永以乐时康。
贵阳雅颂二十四首同翠渠作 其六 北泥却金
作者：祁顺
朝代：明

宣尼重三戒，杨震畏四知。卓哉古贤圣，廉介恒自持。土酋效诚款，欲以明多仪。宁知君子心，毫发无自欺。清名天下贵，安用兼金为。
贵阳雅颂二十四首同翠渠作 其十 禁约贪墨
作者：祁顺
朝代：明

人心本真静，所欲乃异情。贪夫日割剥，溪壑何时盈。有齿象焚身，吞饵鱼就烹。都台重国法，禁戒严且明。化贪使为廉，四道归澄清。
贵阳雅颂二十四首同翠渠作 其十一 缮城禦侮
作者：祁顺
朝代：明

易辞重设险，孟氏论地利。时哉大道隐，城郭非末事。矧兹西南镇，四境防丑类。垣墉日脩缮，外侮那敢至。韬钤属大才，无患由有备。
贵阳雅颂二十四首同翠渠作 其十七 兴举废坠
作者：祁顺
朝代：明

公事苦难了，世俗相因仍。千疮与百孔，废坠畴能兴。贵阳幸遭际，都宪多才能。前规毕脩复，功业何恢弘。谁能纪成绩，刻向高崚嶒。
贵阳雅颂二十四首同翠渠作 其十三 祷雨弭灾
作者：祁顺
朝代：明

耕农事方急，旱虐俄相侵。明公抱忧恻，祈祷输寸忱。天道忽昭格，沛然施甘霖。秋成慰众望，不负忧勤心。遐方歌美事，直以继桑林。
贵阳雅颂二十四首同翠渠作 其十九 宽役苏困
作者：祁顺
朝代：明

淘米忌多汲，割葵怕伤根。役民失之重，困苦难具言。君子平厥政，无令力役烦。能宽一分赐，自有无穷恩。口碑盈道路，传诵永弗谖。
贵阳雅颂二十四首同翠渠作 其十二 给榜革弊
作者：祁顺
朝代：明

古道日陵夷，人心多巧变。弊由凉贪作，世似蛮触战。我公端本源，有榜下台院。威严凛斧钺，迅速惊雷电。弊除利乃兴，盛治当复见。
贵阳雅颂二十四首同翠渠作 其十五 减省卫从
作者：祁顺
朝代：明

都台深且严，卫从有恒职。减裁自今兹，惟以节财力。源洁流必清，表正影斯直。百僚自师师，不动声与色。虽云事一端，亦足观盛德。
贵阳雅颂二十四首同翠渠作 其十八 赈恤孤老
作者：祁顺
朝代：明

成汤惠困穷，厥命民所服。文王急施仁，鳏寡与孤独。我公恤穷民，衣食无不足。奉扬天子意，大布生灵福。光明照一方，岂但逃亡屋。
贵阳雅颂二十四首同翠渠作 其十六 裁抑冗费
作者：祁顺
朝代：明

节用而爱人，鲁论有明训。后来多冗费，民病财亦尽。孔公崇俭德，裁抑非固吝。丰源约其流，亦以纾民困。为言达朝廷，化远当自近。
贵阳雅颂二十四首同翠渠作 其十四 积谷备荒
作者：祁顺
朝代：明

周官重委积，在在粟皆陈。常平与义仓，后世亦有闻。国朝广储蓄，任法先任人。中丞善经理，岁歉民无贫。愿均天下施，一视同其仁。
贵阳雅颂二十四首同翠渠作 其四 贵竹斥贺
作者：祁顺
朝代：明

文本位中书，责重有忧色。敏中除仆射，门阑悄无客。贵阳得中丞，迎贺纷如织。公心不为乐，一见尽麾斥。古道幸斯存，非徒耐官职。
贵阳雅颂二十四首同翠渠作·清平擒贼
作者：祁顺
朝代：明

清平山险阻，群贼恣吞噬。偷生同釜鱼，为害亦非细。谁能生擒之，都府兵有制。不须白堕杯，奚用市偷计。萑苻靡遗悔，宽猛实相济。舞阶舜七旬，脩德文再驾。既闻有苗格，又见崇城下。清都古蛮壤，群丑逞凶诈。都台布恩信，远近争感化。洗兵挽天河，征战自兹罢。深深鸡背山，远在安庄南。昔时黑白丸，复见偷儿探。都台务除恶，机略诚饱谙。戮鲸更驱鳄，无使仍淹涵。渤人卖刀剑，安得专美谈。文本位中书，责重有忧色。敏中除仆射，门阑悄无客。贵阳得中丞，迎贺纷如织。公心不为乐，一见尽麾斥。古道幸斯存，非徒耐官职。鬼方有良马，产自龙阮隩。骅骝最神骏，騄駬尤雄骜。公心淡如水，此物非所好。土酋欲输忱，却之有其道。宁轻千里足，无累平生操。宣尼重三戒，杨震畏四知。卓哉古贤圣，廉介恒自持。土酋效诚款，欲以明多仪。宁知君子心，毫发无自欺。清名天下贵，安用兼金为。道民在教化，学校为之基。人心具理义，无间夏与夷。圣朝广文治，都宪司纲维。作兴得良法，士类忻逢时。古来庶富教，孔氏有成规。边壤固饶沃，居人颇荒凉。菑畬多旷土，丝茧不充裳。明公下条令，所重先农桑。男女效耕织，夙夜无怠遑。从今衣食足，永以乐时康。人材贵奖励，公道舆情服。先生文武兼，好善如不足。齿牙崇世教，章疏激薄俗。门墙桃李荣，药笼参芝蓄。行当践卿相，收拾材馆录。人心本真静，所欲乃异情。贪夫日割剥，溪壑何时盈。有齿象焚身，吞饵鱼就烹。都台重国法，禁戒严且明。化贪使为廉，四道归澄清。易辞重设险，孟氏论地利。时哉大道隐，城郭非末事。矧兹西南镇，四境防丑类。垣墉日脩缮，外侮那敢至。韬钤属大才，无患由有备。古道日陵夷，人心多巧变。弊由凉贪作，世似蛮触战。我公端本源，有榜下台院。威严凛斧钺，迅速惊雷电。弊除利乃兴，盛治当复见。耕农事方急，旱虐俄相侵。明公抱忧恻，祈祷输寸忱。天道忽昭格，沛然施甘霖。秋成慰众望，不负忧勤心。遐方歌美事，直以继桑林。周官重委积，在在粟皆陈。常平与义仓，后世亦有闻。国朝广储蓄，任法先任人。中丞善经理，岁歉民无贫。愿均天下施，一视同其仁。都台深且严，卫从有恒职。减裁自今兹，惟以节财力。源洁流必清，表正影斯直。百僚自师师，不动声与色。虽云事一端，亦足观盛德。节用而爱人，鲁论有明训。后来多冗费，民病财亦尽。孔公崇俭德，裁抑非固吝。丰源约其流，亦以纾民困。为言达朝廷，化远当自近。公事苦难了，世俗相因仍。千疮与百孔，废坠畴能兴。贵阳幸遭际，都宪多才能。前规毕脩复，功业何恢弘。谁能纪成绩，刻向高崚嶒。成汤惠困穷，厥命民所服。文王急施仁，鳏寡与孤独。我公恤穷民，衣食无不足。奉扬天子意，大布生灵福。光明照一方，岂但逃亡屋。淘米忌多汲，割葵怕伤根。役民失之重，困苦难具言。君子平厥政，无令力役烦。能宽一分赐，自有无穷恩。口碑盈道路，传诵永弗谖。惩恶欲劝善，扶弱先锄强。稂莠既芟薙，嘉谷斯丰穰。任棠思拔薤，卜式善牧羊。弱强两得所，坐见民俗康。贵阳仁义政，可以式四方。养老垂古典，圣朝更加隆。期颐与耋耄，咸在优礼中。纶音下霄汉，感泣多老癃。门庭赍束帛，仓廪分尘红。谁能宣德意，有美中丞公。站堡苦奔驰，役卒难自养。因仍十数年，名籍半凋丧。仁人为动心，上疏请粮饷。圣情赐俞允，大慰斯人望。铭恩肺腑中，胜勒磨崖上。虞典钦恤具，周书敬慎存。明刑此为准，所贵多平反。平越有死狱，公为伸其冤。灯前求生意，笔底回春温。于门日高大，阴德遗子孙。和气能致祥，人心妙通物。中丞脩厥德，瑞产重叠出。神瓜与落酥，一蒂二三实。枯松再发荣，嘉谷自坚栗。边城有颂歌，并入诗人笔。
贺彭方伯升都宪
作者：祁顺
朝代：明

四灵克牣未为祥，共喜真才入庙堂。盛代明良忻有遇，全闽山水倍增光。云霓不负苍生望，汗简当流百世芳。正气微茫今复振，为公填就铁心肠。
贺晋府二殿下出阁用陈方伯韵
作者：祁顺
朝代：明

帝系源流正，天门宠渥频。才华随日进，甲第与年新。胜境连三岛，芳筵具八珍。裁诗申燕贺，词拙意偏真。
贺阎宗源升都宪
作者：祁顺
朝代：明

昭代兴文治，群才集庙堂。乾坤钟间气，家国得贤良。夫子关中彦，声华天下彰。器同山？峞，量与海汪洋。早奋三年翼，曾穿百步杨。琼林先得隽，粉署暂为郎。李白胸藏锦，毛君颖脱囊。朋侪推政誉，后学仰词章。拜命辞双阙，司储总一方。军需劳计量，俗弊喜更张。惠爱春无迹，公平水有防。欢谣腾道路，重望彻岩廊。圣主垂清眷，天门赐宠光。秩迁乌府使，班进凤池行。责任兼文武，施为领纪纲。坐分新节钺，荣镇旧封疆。手握兵符重，身承诏旨香。三军归号令，两事在安攘。德意勤宣布，流波善激扬。长空横鸷鸟，当道绝豺狼。坐对坚贞柏，行寻蔽芾棠。门前森画戟，帐下拥牙璋。地控幽燕远，山连朔漠长。海门通碣石，京路接渔阳。按部驰骢马，防秋定犬羊。指麾擎白羽，谈笑把干将。恩蔼三冬日，威凝九夏霜。福星消疾祲，卿月照逃亡。拱璧无瑕垢，长材是栋梁。勋名从此进，事业固难量。自顾蒹葭质，尝陪珠玉傍。殷勤双望眼，展转九回肠。风采惊超异，云途隔渺茫。裁诗将贺意，凭寄雁高翔。
贺阎宗源升都宪
作者：祁顺
朝代：明
体裁：五言排律

昭代兴文治，群才集庙堂。乾坤钟间气，家国得贤良。夫子关中彦，声华天下彰。器同山�峞，量与海汪洋。早奋三年翼，曾穿百步杨。琼林先得隽，粉署暂为郎。李白胸藏锦，毛君颖脱囊。朋侪推政誉，后学仰词章。拜命辞双阙，司储总一方。军需劳计量，俗弊喜更张。惠爱春无迹，公平水有防。欢谣腾道路，重望彻岩廊。圣主垂清眷，天门赐宠光。秩迁乌府使，班进凤池行。责任兼文武，施为领纪纲。坐分新节钺，荣镇旧封疆。手握兵符重，身承诏旨香。三军归号令，两事在安攘。德意勤宣布，流波善激扬。长空横鸷鸟，当道绝豺狼。坐对坚贞柏，行寻蔽芾棠。门前森画戟，帐下拥牙璋。地控幽燕远，山连朔漠长。海门通碣石，京路接渔阳。按部驰骢马，防秋定犬羊。指麾擎白羽，谈笑把干将。恩蔼三冬日，威凝九夏霜。福星消疾祲，卿月照逃亡。拱璧无瑕垢，长材是栋梁。勋名从此进，事业固难量。自顾蒹葭质，尝陪珠玉傍。殷勤双望眼，展转九回肠。风采惊超异，云途隔渺茫。裁诗将贺意，凭寄雁高翔。
赐闲为韩方伯大经乃尊题
作者：祁顺
朝代：明

诏许归田宠最优，此身于世复何求。清风明月双吟鬓，秋水芦花一钓舟。勇决不教灵澈笑，逍遥真伴赤松游。回看世上贪荣者，多少龙钟雪满头。
赠吴参将
作者：祁顺
朝代：明

节钺远经过，边城胜概多。云开山耸翠，风静海无波。锦辔闲騕袅，龙文耀太阿。清时洗兵甲，期为挽天河。昔仰韩忠献，今逢郭令公。将星悬碧汉，豪气贯长虹。千里帡幪下，三军节制中。功成上麟阁，不愧古英雄。
赠吴参将·其一
作者：祁顺
朝代：明

节钺远经过，边城胜概多。云开山耸翠，风静海无波。锦辔闲騕袅，龙文耀太阿。清时洗兵甲，期为挽天河。
赠吴参将·其二
作者：祁顺
朝代：明

昔仰韩忠献，今逢郭令公。将星悬碧汉，豪气贯长虹。千里帡幪下，三军节制中。功成上麟阁，不愧古英雄。
赠工部侍郎博罗静庵李公哀挽二十八韵
作者：祁顺
朝代：明

卓荦生清世，脩藏结静庵。才猷深抱负，经籍恣穷探。枫陛除书早，芹宫丈席函。蛮荒初振铎，巴蜀更留骖。道在名逾重，官贫分亦甘。群材备榱桷，高栋属楩楠。胄监新膺选，师模旧所堪。英贤归乐育，冠佩列朝参。学海渊源迥，心田庆泽覃。功名传令子，家国羡奇男。紫拾真如芥，青成本自蓝。郤林丹桂一，王氏绿槐三。封典荣增秩，投闲便解簪。几年京阙北，万里粤江南。风月清何限，林泉乐且堪。游山双木屐，采圃一筠篮。老去浑无累，吟多不谓贪。病容丹索寞，衰鬓雪䰐鬖。一梦游仙岛，孤坟傍碧岚。囊琴馀古调，匣剑隐寒镡。耆旧清风在，宁馨好爵儋。诰文天语重，宰木宠光含。家世多馀庆，乡邦擅美谈。发潜嗟我拙，挥翰不胜惭。
赠张大参文璧还真定
作者：祁顺
朝代：明

名邦太守古诸侯，籍甚声华迈等流。超擢喜膺明主命，去思还为小民留。恒山苍翠凝归思，晋水汪洋带别愁。明日相思人两地，不堪惆怅倚高楼。
赠王弘文
作者：祁顺
朝代：明

识面鬷明已见心，新篇来往得规箴。百年浩气充天地，一缕斯文自古今。南徼青山怜远别，中天明月照孤吟。论交愿保坚贞操，雪后松筠翠更深。
赠金相士
作者：祁顺
朝代：明

妙相通神自古难，按图求骏总誇漫。孙阳解识千金骨，不向骊黄色上看。身外荣枯尽是虚，懒将前定问何如。假饶卿相生来贵，未信初年不读书。
赠金相士·其一
作者：祁顺
朝代：明

妙相通神自古难，按图求骏总誇漫。孙阳解识千金骨，不向骊黄色上看。
赠金相士·其二
作者：祁顺
朝代：明

身外荣枯尽是虚，懒将前定问何如。假饶卿相生来贵，未信初年不读书。
赠陈冷庵归田
作者：祁顺
朝代：明

缔交元不为黄金，爨下焦桐遇赏音。宇宙纲常今古事，江山风物短长吟。知时鲍叔深怜我，识面鬷明早见心。南北分携从此远，旧盟何日许追寻。
路籁坡
作者：祁顺
朝代：明

千仞山头屈曲通，万株乔木翳虚空。鹧鸪似识行人意，啼向烟霞杳霭中。
辽阳
作者：祁顺
朝代：明

城郭半烟霞，楼台映万家。地寒犹有树，塞远不扬沙。华表归仙鹤，辽宫噪暮鸦。今逢全盛日，山水总光华。
过乐昌
作者：祁顺
朝代：明

驻节经宵便促装，天南翘首思微茫。浮云落日迷京国，远树残霞接楚疆。世路多岐怜我拙，青山无语笑人忙。远游亦是男儿事，弧矢由来志四方。
过全州怀先舅樵山卢先生先生宣德间司教是郡师道有立至今郡人思之
作者：祁顺
朝代：明

全郡人才盛，先生实有功。十年遗化雨，千里变儒风。逢人询往事，四纪未能忘。一掬伤心泪，无由到渭阳。
过全州怀先舅樵山卢先生先生宣德间司教是郡师道有立至今郡人思之·其一
作者：祁顺
朝代：明

全郡人才盛，先生实有功。十年遗化雨，千里变儒风。
过全州怀先舅樵山卢先生先生宣德间司教是郡师道有立至今郡人思之·其二
作者：祁顺
朝代：明

逢人询往事，四纪未能忘。一掬伤心泪，无由到渭阳。
过十万囤
作者：祁顺
朝代：明

踏青遥入乱山中，共喜琴尊半日同。笑弄清泉临白石，更看飞瀑挂长空。旱来欲祷桑林雨，春老频占花信风。落魄天涯吟正稳，此生元不为诗穷。叆叇云边玉峡开，两崖相对碧崔嵬。树从黄凯村前绕，水自白羊塘上来。酒至不辞先酩酊，诗成还欲细敲推。眼前胜景看难尽，落日滩声一棹回。
过十万囤·其一
作者：祁顺
朝代：明

踏青遥入乱山中，共喜琴尊半日同。笑弄清泉临白石，更看飞瀑挂长空。旱来欲祷桑林雨，春老频占花信风。落魄天涯吟正稳，此生元不为诗穷。
过十万囤·其二
作者：祁顺
朝代：明

叆叇云边玉峡开，两崖相对碧崔嵬。树从黄凯村前绕，水自白羊塘上来。酒至不辞先酩酊，诗成还欲细敲推。眼前胜景看难尽，落日滩声一棹回。
过天津怀刘世美旧同寅二首
作者：祁顺
朝代：明

天津才子美风仪，山郡漂零老一麾。却忆东曹同事后，半生无复共襟期。万户千门接水云，思君何处再逢君。西风一笛山阳路，满耳凄凉不忍闻。
过天津怀刘世美旧同寅二首·其一
作者：祁顺
朝代：明

天津才子美风仪，山郡漂零老一麾。却忆东曹同事后，半生无复共襟期。
过天津怀刘世美旧同寅二首·其二
作者：祁顺
朝代：明

万户千门接水云，思君何处再逢君。西风一笛山阳路，满耳凄凉不忍闻。
过彭城怀舍弟思正
作者：祁顺
朝代：明

漂泊彭城说二苏，我心应与昔人符。弟兄感别添新恨，风雨连床是旧图。万里有怀秋共杳，一宵无寐月同孤。鸰原欢会知何日，窃禄清朝愧滥竽。
过播州
作者：祁顺
朝代：明

宗元敦友义，愿以柳易播。古来势利交，徒为青史涴。
过旧井陉
作者：祁顺
朝代：明

昔时争战地，今日际雍熙。邑治非前日，水声如旧时。左车徒有策，韩信亦堪危。成败非人力，秪应天地知。
过杨村柬徐秋官
作者：祁顺
朝代：明

使节追随出禁城，参差烟树短长亭。水拖晴练风前皱，山列华簪雨后青。喜有皇华同入咏，不因杯酒也忘形。画船风月清秋夜，人在天南识二星。
过沅州寄友
作者：祁顺
朝代：明

樽酒相逢又别离，心旌无处不追随。鸡前风雨频回梦，马首云山半是诗。万里优容明主赐，平生濩落故人知。澧兰沅芷春来盛，欲采馀芳寄所思。
过清平喜晴
作者：祁顺
朝代：明

清平路崎岖，开凿资神斧。西来接滇蜀，南下通吴楚。峰峦渺云汉，林木蔽烟雾。怪石惊龙蛇，崩崖斗熊虎。我昨经过时，春寒值风雨。朱幨隔油幔，咫尺不可睹。旋装趁阳和，万景纷呈露。天空山献奇，春好花欲语。悠然骋遐瞩，倏尔成短句。阴晴固无定，所遇良有数。逢人重咨询，一笑青天暮。
过溪翠渠陆行余上舟即景而作
作者：祁顺
朝代：明

前日初来游，雪后春尚早。兹辰逢上巳，春景十分好。溪湾随地转，山巧由天造。柳暗烟未消，花明日偏早。舟中三游人，舆上一诗老。云开贞女峡，石露神仙岛。鱼渊易饱獭，鸟道难乘駣。土窑高积瓦，野屋低苫草。空翠湿欲飞，落红纷不扫。循流溯渊源，呼酒豁怀抱。盘桓未厌倦，谈笑任倾倒。诗成属高和，强弩穿鲁缟。
过瓮城河
作者：祁顺
朝代：明

两岸人烟草木多，东风匹马瓮城河。桥横百尺平如砥，山倒千峰翠似螺。古迹已随城剥落，奔流长与石冲磨。尘缨未濯年光老，空愧沧浪孺子歌。
过荻港寻亡女细三墓
作者：祁顺
朝代：明

花埋尘土玉沉渊，往事伤心已十年。别去难忘亲骨肉，重来愁见旧山川。寒烟宿草孤坟外，野树悲风古驿前。吾母白头犹念汝，天南相隔路三千。
过钓台
作者：祁顺
朝代：明

百尺高台傍水浔，东来先拟一登临。行舟已过空回首，不尽平生仰止心。
过钱塘
作者：祁顺
朝代：明

舟过钱塘东复东，半江斜日一帆风。胡床兀坐看山久，却怪篙人为掩篷。
过镇远小田溪见路西一洞甚奇
作者：祁顺
朝代：明

晓过小田溪，崆峒傍路西。巧从天地设，幽称鬼神栖。雨足苍苔润，云深白日迷。穷探吾未暇，对景谩留题。
过长沙怀贾傅
作者：祁顺
朝代：明

汉文方有道，痛哭岂狂迷。世事宜先虑，无令后噬脐。贤才遭废斥，天意竟如何。万里长沙外，迩来人更多。
过长沙怀贾傅·其一
作者：祁顺
朝代：明

汉文方有道，痛哭岂狂迷。世事宜先虑，无令后噬脐。
过长沙怀贾傅·其二
作者：祁顺
朝代：明

贤才遭废斥，天意竟如何。万里长沙外，迩来人更多。
过黄凯溪
作者：祁顺
朝代：明

山色翠玲珑，长厓挂半空。云迷十万囤，路隔九千宫。风景辋川曲，人家瀼水东。凭谁挥妙笔，置我画图中。
连山关
作者：祁顺
朝代：明

云连关上山，草暗山前路。扰扰防边人，何时罢征戍。
送举人何净南还
作者：祁顺
朝代：明

长才应拟早登科，迟速由天可奈何。莫向归途重惆怅，人间秋后月明多。白云飞度太行山，游子思亲万里还。到手功名谁不羡，绿袍争似彩衣斑。
送举人何净南还·其一
作者：祁顺
朝代：明

长才应拟早登科，迟速由天可奈何。莫向归途重惆怅，人间秋后月明多。
送举人何净南还·其二
作者：祁顺
朝代：明

白云飞度太行山，游子思亲万里还。到手功名谁不羡，绿袍争似彩衣斑。
送何大参进表之京
作者：祁顺
朝代：明

藩省贤参旧水曹，趋朝祝圣不辞劳。一人有庆天同大，万寿无疆日正高。愿进忠臣金鉴录，底须仙母玉盘桃。穷途亦有相随梦，五色云中认赭袍。
送何源清佥宪之京
作者：祁顺
朝代：明

一叶行舟数束书，圆沙尊酒暂踟蹰。川流直与长天接，山色全经晓雨馀。济世才华应大用，晚年名节贵如初。江湖亦有相随念，极目红云是帝居。
送刘仁甫省亲还蜀
作者：祁顺
朝代：明

知己难为别，思亲不可留。京华凉月夜，乡国白云秋。道重浮名薄，官贫素节优。平生慕忠孝，此外复何求。
送刘景瑞还延平郎中刘廷信之兄
作者：祁顺
朝代：明

霜风萧飒催寒早，篱菊开残渚莲老。京华有客归故乡，弟兄怆别长安道。天伦气义最相亲，官舍优游过十春。只耽风雨连床好，其柰湖山入梦频。囊中拂拭双龙剑，耿耿晴虹吐光焰。当年俱自延津来，临别殷勤看不厌。太阿精采如龙泉，暂时分去无深怜。由来神物易变化，会合还思到九天。
送司寇金公诗
作者：祁顺
朝代：明

圣皇御极，治迈尧汤。水旱流行，伊数之常。维兹江右，民物阜康。近厄于水，复罹旱荒。蒸人嗷嗷，盗贼滋蔓。奏章上闻，当宁嗟叹。曰吾赤子，曷遭此患。援溺救焚，义不可缓。爰命大臣，授以玺书。有杰秋卿，来自南都。福星照临，甘雨随车。一方民命，徯公以苏。公既至止，人心大慰。遄发公储，以周贫匮。宣德达情，兴利除弊。忧国忘家，视民犹己。公帑几何，饥馁孔多。载经载营，以抚以摩。如培粪壤，沃彼稿禾。如施药石，疗彼沉疴。蠲除租课，宽免徭役。鹾司分利，关税移积。省礼缓刑，舍禁弛力。立赏劝分，具有典则。剪盗锄强，邵农助耕。招徕逋亡，周恤孤茕。鉴空衡平，物无遁情。禁止令行，民无卒争。期月之间，事将就绪。孰意亢阳，重虐兹土。饥馑荐臻，民愈愁苦。室如悬罄，病愈危痼。旌节载留，多方计筹。备尝勤劳，恒抱隐忧。章奏剀切，动于宸旒。言听计从，荒政益脩。敛散惟时，通融是画。商旅旁招，邻邦肆籴。仓廪充盈，痹疠消释。俾歉为丰，由公之力。维天有缺，石可补之。维民有艰，丹可寿之。庖刃恢恢，邹谷熙熙。德叶人心，功在口碑。口碑伊何，歌颂载道。百万生灵，蒙此大造。昔困饥寒，今则暖饱。昔忧剽掠，今则无挠。公拜帝命，竣事还京。鱼龙先驱，鸾凤纷迎。帆经鄱湖，舟指金陵。山川出色，草木知名。公不忘民，行且有疏。水利仓储，二事兼举。任专其人，法以无蠹。匪图目前，经久为虑。维帝明哲，用贤不疑。维公忠诚，功烈有辉。章江瀰漫，庐阜崔嵬。邦人之思，曷有已而。
送司马宪副伯通致仕
作者：祁顺
朝代：明

京国交游直到今，老来分手欲沾襟。百年豪杰符公论，千古峨洋有赏音。山色直随归旆远，海波难比别情深。重论尊酒知何日，云树苍茫两地心。
送方彦卿南归用苏东坡送李方叔韵
作者：祁顺
朝代：明

春闱榜揭长安日，二百人中无旧识。识君久矣羡君贤，求美岂知遗国色。人生出处固有命，举措未明畴塞责。我惭无地君见容，不但娄公称盛德。相逢剧饮如吸川，荣辱且付金樽前。华阳咫尺终须到，肯向河东号斥仙。忆昔乡闾读书日，衿佩群中早相识。君情于我最深厚，二十年来无德色。所求朋友在先施，宣父当时犹自责。蹇予粗陋生且晚，受教将何能报德。君才浩瀚泻百川，惊涛巨怪纷满前。四明狂客不相遇，谁爱风流李谪仙。平生养亲知爱日，片心纯孝谁能识。别来三载又言旋，思向高堂奉颜色。古言亲在不远游，侍养有违人子责。我怀圣善未许归，寸草难报三春德。送行迢递指粤川，白云飞度青山前。凭君远寄殷勤意，为谢萱闱鹤发仙。
送方彦卿南归用苏东坡送李方叔韵·其一
作者：祁顺
朝代：明

春闱榜揭长安日，二百人中无旧识。识君久矣羡君贤，求美岂知遗国色。人生出处固有命，举措未明畴塞责。我惭无地君见容，不但娄公称盛德。相逢剧饮如吸川，荣辱且付金樽前。华阳咫尺终须到，肯向河东号斥仙。
送方彦卿南归用苏东坡送李方叔韵·其三
作者：祁顺
朝代：明

平生养亲知爱日，片心纯孝谁能识。别来三载又言旋，思向高堂奉颜色。古言亲在不远游，侍养有违人子责。我怀圣善未许归，寸草难报三春德。送行迢递指粤川，白云飞度青山前。凭君远寄殷勤意，为谢萱闱鹤发仙。
送方彦卿南归用苏东坡送李方叔韵·其二
作者：祁顺
朝代：明

忆昔乡闾读书日，衿佩群中早相识。君情于我最深厚，二十年来无德色。所求朋友在先施，宣父当时犹自责。蹇予粗陋生且晚，受教将何能报德。君才浩瀚泻百川，惊涛巨怪纷满前。四明狂客不相遇，谁爱风流李谪仙。
送曾亚卿致仕
作者：祁顺
朝代：明

天上功名四十春，投簪非为故乡尊。半头白发添公道，满眼青山候主人。尘事已无前日扰，归装犹是旧时贫。扁舟明过江湖畔，鸥鸟相逢想见亲。
送李佥宪之京次原寄石阡得士韵
作者：祁顺
朝代：明

圣主尊亲诏八荒，宪臣朝贺自炎方。三边政肃群豺遁，万里秋高一鹗翔。表献御筵天咫尺，身依仙禁日辉光。炉烟两袖携来满，散作人间雨露香。
送林大参上京贺太后尊号
作者：祁顺
朝代：明

薇省风清秋正深，朝天匹马去骎骎。九重大举尊亲典，四海同倾祝圣心。周雅思齐传自昔，虞廷至养亦如今。鹓班拜舞承恩重，洗耳归途听好音。圣母尊崇万国钦，贺章驰献见忠忱。青霄红日瞻依近，湛露需云宠渥深。暂别忍裁知己赋，遄归期慰小民心。使旌重过湖湘路，旧憩甘棠绿满林。
送林大参上京贺太后尊号·其一
作者：祁顺
朝代：明

薇省风清秋正深，朝天匹马去骎骎。九重大举尊亲典，四海同倾祝圣心。周雅思齐传自昔，虞廷至养亦如今。鹓班拜舞承恩重，洗耳归途听好音。
送林大参上京贺太后尊号·其二
作者：祁顺
朝代：明

圣母尊崇万国钦，贺章驰献见忠忱。青霄红日瞻依近，湛露需云宠渥深。暂别忍裁知己赋，遄归期慰小民心。使旌重过湖湘路，旧憩甘棠绿满林。
送熊都宪巡抚山东
作者：祁顺
朝代：明

南宫开榜识英贤，二十年来看著鞭。廉访才高誇独步，都台恩重喜乔迁。忧民两鬓秋霜点，报国孤忠白日悬。自有烝民诵山甫，菲才惭作赠行篇。
送萧文明
作者：祁顺
朝代：明

镇宁别乘黄门彦，早有贤声在庙堂。五色词章云锦烂，万言忠疏日星光。乡园展墓驰心极，京阙朝正去路长。料得九天雷雨动，卧龙追逐起江湘。
送邓少参上京贺圣节
作者：祁顺
朝代：明

通表金门祝御筵，勤劳谁似大夫贤。龙飞喜际亨嘉运，虎拜同瞻咫尺天。华渚光中开寿域，箫韶声里和薰弦。蓬莱宴罢承恩重，带得甘霖下日边。
送都察院经历蒋士亨致仕
作者：祁顺
朝代：明

二疏恬退更谁伦，珍重先生继后尘。绿水青山寻旧隐，葛巾藜杖乐闲身。天边凤侣难为别，江上鸥盟想见亲。多少宦游淹岁月，岂无头白未归人。
送金佥宪进表分得冀北朝天
作者：祁顺
朝代：明

豸史声华动百僚，鹭车才到又趍朝。闽南山色催行早，冀北风光入望遥。万岁声中瞻黼扆，五云深处听箫韶。悬知竣事归来日，带得甘霖下九霄。
送陈佥宪梦祥考绩还江西绝句二首
作者：祁顺
朝代：明

两袖炉烟出禁庭，半囊行李耀青萍。西江民物知何限，引领京华望福星。同乡情谊夙相亲，尊酒临岐语更真。懒把词章誇德政，使君非是为名人。
送陈佥宪梦祥考绩还江西绝句二首·其一
作者：祁顺
朝代：明

两袖炉烟出禁庭，半囊行李耀青萍。西江民物知何限，引领京华望福星。
送陈佥宪梦祥考绩还江西绝句二首·其二
作者：祁顺
朝代：明

同乡情谊夙相亲，尊酒临岐语更真。懒把词章誇德政，使君非是为名人。
送陈继先南还一百二韵
作者：祁顺
朝代：明

我本南海人，家住南海隅。早年事脩饬，好读人间书。学成思用世，不善藏名誉。战文预乡选，挟策游皇都。彤墀奉大对，玉陛听传胪。地曹试初政，夏署膺新除。金炉袖烟满，玉佩朝班趍。一朝荷宠命，山海来星车。雄关张节旆，公馆分兵符。路当往来地，人秉中外枢。安边慕韩范，制略谈孙吴。圣朝治隆盛，疆境绝忧虞。微才祇自效，禆补知有无。客思易岑寂，远怀多郁纡。举头望家乡，迢递万里馀。老母在北堂，五旬将白颅。长年旷定省，何由助欢娱。一弟入庠序，亦作章句儒。因循成壮大，白屋尚穷居。宗族纷长幼，平安近何如。亲朋久契阔，尊酒共谁俱。中肠徒眷恋，音问总荒疏。异乡知遇少，仕路人情殊。谁能一相顾，使我怀抱舒。惟君敦道义，义重胆气粗。戒装自南行，不惮来程迂。匹马经庾岭，扁舟渡鄱湖。徘徊淮泗路，历涉齐鲁墟。金台暂信宿，东蓟还驰驱。朅来到关城，正值西风初。逢迎相慰问，貌喜心怡愉。淹留岁过半，谈论日无虚。宵吟或至旦，午会恒达晡。对床听夜雨，添炭拥寒炉。疏食炊廪米，淡羹撷园蔬。汲泉自烹茗，觅酒时投壶。提携类手足，爱戴比蛩驉。吾志慕清白，囊中无贮储。君谓吾当然，勿为尘利污。吾心喜公勤，未尝怠斯须。君言勤王事，斯乃贤大夫。气味夙有合，恩情久愈孚。金兰差可拟，胶漆岂能踰。观海惊浩渺，游山蹑崎岖。缄书遥托雁，弹铗不因鱼。吾方固留君，君亦忍别吾。柰兹念高堂，惆怅寻归途。春光斗明媚，生意才纷敷。绿抽原上草，青结水面蒲。和风动祖帐，好日明衣裾。归欤偏自适，去意那能拘。乡关过五岭，山色连番禺。有湾号黄木，有渡名扶胥。君家瞰江浒，夏屋应渠渠。平田渺烟水，乔木荫枌榆。眷言到何日，其在早秋乎。入门拜二亲，戏舞莱子乌。下堂叙亲识，嬉笑谈樵渔。螯持毕卓蟹，鲙切张翰鲈。果园新可赏，醪瓮正堪酺。吾家相密迩，过访只须臾。便思谒吾母，鄙意劳吹嘘。不寄田子金，未导崔玢舆。三春育寸草，曷以酬恩劬。愿膺绵延福，永保康宁躯。离别世常有，功名乃良图。承颜谅有日，莫费频倚闾。更烦语吾弟，先业须力扶。奉母供子职，爱兄存友于。读书未成业，能不惜居诸。譬如旧耕野，慎勿令荒芜。又如骅骝足，焉可混蟾蜍。青云望踪迹，未许淹泥涂。吾宗本诗礼，光禄旧规模。传家积书籍，负郭遗膏腴。书堪资讲读，田足供耕锄。治生贵勤俭，赋税宜早输。为言各自重，无习骄与谀。亲友乐嘉遁，不肯干时需。邓林富桐梓，荆璞藏瑾瑜。昔时共乡邑，此别如秦胡。寸心耿千里，一日三秋徂。烦君相见顷，咸为道区区。吾生本迂钝，材质犹散樗。遭逢唐虞世，滥预南郭竽。明堂蓄梁栋，搜取及欂栌。廊庙用圭璋，亦不遗珣玗。兹焉宣使事，坐守东城株。来春觐丹阙，雨露当沾濡。敢忘千载遇，思罄一得愚。平生慕刚直，羞彼言嗫嚅。由来守贞介，肯忍行趑趄。方寸素自定，始终期不渝。丁宁为君语，知君能亮予。古道折杨柳，仆夫驾骊驹。分襟异南北，握手成欷歔。迁莺恋上苑，栖凤依高梧。心驰越天远，目极飞云孤。新吟束秋卷，旧剑汶湛卢。送行愧无赆，村酒聊为沽。更歌白雪词，比赠明月珠。后会坚晚节，临风勿踟蹰。
送马秋官调庐州府判
作者：祁顺
朝代：明

家学相传见凤毛，早从科第擢西曹。连城白璧何曾玷，厄闰黄杨信所遭。去国有怀金阙远，思亲回首玉堂高。笼纱相业应期待，莫遣闲情寄楚骚。
途中柬翠渠
作者：祁顺
朝代：明

作郡无能忽六期，公家移檄费驱驰。江山助我诗何补，日月催人老不知。青眼难忘东道德，白云常动北堂思。旧时松菊荒芜久，相约投簪莫更迟。
遇乡人
作者：祁顺
朝代：明

江海波涛驿路尘，往来都是利名人。相逢不必论相识，才听乡谈便觉亲。
道逢商者
作者：祁顺
朝代：明

薄宦相縻去又回，敝车冲雨度崔嵬。谁言险地逢人少，也有行商为利来。
遣兴
作者：祁顺
朝代：明

僻郡萧条乡信疏，自甘寥落守寒株。数茎蓬鬓经霜改，一点葵心向日孤。农圃相邻成哙伍，诗书有志慕颜徒。傥来荣辱浑閒事，懒对溪山咏八愚。春梦难凭世患多，穷荒知己复谁何。生涯好是安蛇足，门巷真堪设雀罗。天上几时均雨露，人间无处不风波。楼兰未斩心犹切，试把龙泉为一磨。
遣兴·其一
作者：祁顺
朝代：明

僻郡萧条乡信疏，自甘寥落守寒株。数茎蓬鬓经霜改，一点葵心向日孤。农圃相邻成哙伍，诗书有志慕颜徒。傥来荣辱浑閒事，懒对溪山咏八愚。
遣兴·其二
作者：祁顺
朝代：明

春梦难凭世患多，穷荒知己复谁何。生涯好是安蛇足，门巷真堪设雀罗。天上几时均雨露，人间无处不风波。楼兰未斩心犹切，试把龙泉为一磨。
郡斋书壁
作者：祁顺
朝代：明

不独桃源深复深，此中幽僻更难寻。山泉恬澹有清意，庭草低回无怨心。晓径白云随蜡屐，夜窗明月伴瑶琴。衰迟幸与闲相称，且作先生号醉吟。
郡斋即景
作者：祁顺
朝代：明

燕舞鸠啼日欲斜，郡庭浑似野人家。残书半掩开帘坐，风捲蓬花似柳花。
鄱湖阻风次严贡士行简夜雨感怀韵
作者：祁顺
朝代：明

邂逅何因话夙心，隔船风雨碧江浔。波飘萍梗浑无定，寒入梅花半不禁。宝剑夜随流电掣，洞箫时和老龙吟。欲寻白鹿先贤迹，五老山高翠作林。
重阳后一日过黄花岭
作者：祁顺
朝代：明

冀北霜风透布袍，重阳随处可登高。马蹄又过黄花岭，那得黄花荐浊醪。
野塘秋景为陈义官用诚题
作者：祁顺
朝代：明

西风昨夜吹芳草，萧索芙蕖觉秋早。碧练光寒翡翠孤，红衣香落鸳鸯老。翡翠鸳鸯各有情，映波毛羽最分明。玉楼金殿何须问，且了闲塘一段清。
野寺山边斜有径小画
作者：祁顺
朝代：明

小小亭台占远山，斜斜径路透禅关。白云锁断人行处，惟与老僧相伴闲。
金寺丞德清张中书士琏同使高丽往还经山海因赠二十韵
作者：祁顺
朝代：明

历数开千里，华夷囿一天。覃恩在柔远，持节近推贤。君乃人中杰，官为阙下员。九重承诏令，千里下朝鲜。壮志终军上，英风陆贾前。中朝得良使，外国仰儒仙。剑气横霄汉，文光射斗躔。二星相隐映，四马共联翩。传吏奔趋急，陪臣袛候虔。日摇临境旆，风送渡江船。春逐天威布，情因译语传。皇仁资道达，荒服赖陶甄。炳焕仪文备，光华宠命专。江山增胜丽，草木倍清妍。佳誉三韩重，严装几月旋。囊无私馈物，诗有纪行篇。邂逅曾倾盖，殷勤记赠鞭。一官真不忝，五善喜兼全。去隔云山外，归趍日月边。圣情加慰劳，从此沐恩偏。
金水画梅为赵希成春官题
作者：祁顺
朝代：明

天孙细剪银河冰，散入千点寒梅英。洒然标格出尘俗，世上更无花与清。离骚耻作兰荃侣，为压灵均抱幽苦。阴何知己复林逋，多少风流托佳句。我家占断罗浮春，爱梅得与梅花亲。月寒霜淡暗香动，人在野桥清浅滨。此时相对誇奇绝，放歌欲补离骚阙。更呼梁宋老诗仙，共把衷情较优劣。迩来怅别增遐思，开图一见还相知。纵道黄金换颜色，岁寒心事终如昔。
金銮草制图为韩总兵作
作者：祁顺
朝代：明

长庚之星光烛天，精气下降生英贤。肝肠锦绣五色鲜，斗酒时露诗百篇。四明狂客识谪仙，长安相见喜欲颠。吹嘘直上红日边，君臣际会非偶然。七宝为床玉作筵，金銮殿上朝传宣。翰林供奉宠命专，御手赐食春风前。酒酣草诏思如泉，淋漓醉墨生云烟。麾斥力士令周旋，冻来呵笔罗婵娟。当时荣幸畴与肩，岂羡宫烛分金莲。所嗟才行不两全，夜郎远谪还堪怜。回看紫禁归无缘，清词冷落金花笺。谁将图画人间传，使我怅忆开元年。
镇远教场和周翠渠韵
作者：祁顺
朝代：明

平昌坡前烟雾开，光风送暖入亭台。当筵宾主三人共，映座江山四面来。曲遇周郎频著眼，酒因何逊更传杯。遨头不是耽行乐，自有阳春被草莱。
闻原籍新居落成寄舍弟思正十首
作者：祁顺
朝代：明

萧洒园林屋数间，小桥流水玉弯环。百年生计经营就，应助而兄早养闲。草堂临水不生尘，花木成林总是春。遥想潘舆周览处，举头常念未归人。
闻原籍新居落成寄舍弟思正十首·其一
作者：祁顺
朝代：明

萧洒园林屋数间，小桥流水玉弯环。百年生计经营就，应助而兄早养闲。
闻原籍新居落成寄舍弟思正十首·其二
作者：祁顺
朝代：明

草堂临水不生尘，花木成林总是春。遥想潘舆周览处，举头常念未归人。
闻彭方伯凤仪荐侍郎都宪皆未遂诗以寄意
作者：祁顺
朝代：明

廊庙深期第一官，锋车何事尚盘桓。才优屏翰今为最，道合明良古亦难。一代正人关世运，百年公论满朝端。扶摇指日培风便，极目青霄送羽翰。
闻贱名被荐未允
作者：祁顺
朝代：明

闻道山公启玉除，河东有赋借吹嘘。微生自分鸠巢拙，盛世谁云凤网疏。过眼羲娥双转毂，阅人天地一蘧庐。功名迟速无劳问，且趁清閒更读书。
闻陈方伯文矅作古用韵吊之
作者：祁顺
朝代：明

哀讣遥从江右来，西风萧飒动寒埃。百年交谊忽中断，一日愁肠空九回。滕阁鸣銮闲落月，延津宝剑化惊雷。古今勋位皆前定，秪系遭逢不系才。年过五十苦思归，明哲由来识事机。江海多愁华发早，庙堂无路壮心违。甘棠楚甸遗思远，归旐闽天带恨飞。前日得书今日讣，伤心疑是又疑非。
闻陈方伯文矅作古用韵吊之·其一
作者：祁顺
朝代：明

哀讣遥从江右来，西风萧飒动寒埃。百年交谊忽中断，一日愁肠空九回。滕阁鸣銮闲落月，延津宝剑化惊雷。古今勋位皆前定，秪系遭逢不系才。
闻陈方伯文矅作古用韵吊之·其二
作者：祁顺
朝代：明

年过五十苦思归，明哲由来识事机。江海多愁华发早，庙堂无路壮心违。甘棠楚甸遗思远，归旐闽天带恨飞。前日得书今日讣，伤心疑是又疑非。
陈方伯雨中请饮答以口号二首
作者：祁顺
朝代：明

夏中甘雨不为迟，方伯开筵正及时。明日尽欢须彻夜，殷勤先报主人知。祷雨无嫌得雨迟，田苗犹是发生时。分明听得舆人颂，方伯忧民天地知。
陈方伯雨中请饮答以口号二首·其一
作者：祁顺
朝代：明

夏中甘雨不为迟，方伯开筵正及时。明日尽欢须彻夜，殷勤先报主人知。
陈方伯雨中请饮答以口号二首·其二
作者：祁顺
朝代：明

祷雨无嫌得雨迟，田苗犹是发生时。分明听得舆人颂，方伯忧民天地知。
陈粹之将至先寄二绝
作者：祁顺
朝代：明

宪府才名天下知，岁寒冰雪共襟期。边城有喜江山动，正是廉车欲到时。一自洪都别故知，重逢今是四年期。蹉跎两鬓将成雪，只有此心如旧时。
陈粹之将至先寄二绝·其一
作者：祁顺
朝代：明

宪府才名天下知，岁寒冰雪共襟期。边城有喜江山动，正是廉车欲到时。
陈粹之将至先寄二绝·其二
作者：祁顺
朝代：明

一自洪都别故知，重逢今是四年期。蹉跎两鬓将成雪，只有此心如旧时。
雪梅
作者：祁顺
朝代：明

满树琼瑶眩太空，六花淩乱散香风。灞桥诗思知何限，并入西湖百咏中。
雪梅为陈宪副题
作者：祁顺
朝代：明

姑射仙人小白兄，冰肌玉骨自生成。向来曾睹春风面，月满孤山雪未晴。
题何氏西溪书屋
作者：祁顺
朝代：明

插架牙签比邺侯，结茅遥占郡西头。林塘百亩宛如画，风月四时都是秋。积善尽推家有庆，世官宜与国同休。书香一脉如溪水，今古滔滔不尽流。
题抚孤松而盘桓送人致仕
作者：祁顺
朝代：明

亭亭山中松，昔日手自栽。主人别云久，拂袖归去来。归来独爱山中好，三径荒芜今始扫。手抚孤松话旧盟，松尚青青人未老。翠云深处日徜徉，荣辱浮沉总两忘。吟哦不慕崔斯立，休晦正如张子房。盘桓无限闲中趣，晚节贞心重相许。古来此乐君独知，为君更赋归来辞。
题梅宗韩小画
作者：祁顺
朝代：明

仙家楼阁乱云间，古洞疏林映远山。恍惚武陵溪上景，桃花流水钓舟闲。
题江一原宰上饶诗卷
作者：祁顺
朝代：明

君昔鸣琴向上饶，我乘西江使者轺。曾闻善政冠邻邑，道路往往传歌谣。我今旬宣西江路，君已迁腾官粉署。河阳花发春满城，还是潘郎旧栽树。丈夫用世思有为，立身行道无崇卑。君不见，汉廷贤令多通显，千古不磨循吏传。
题沅州鼓角楼次韵
作者：祁顺
朝代：明

边徼南来第一楼，远吞荆楚接神州。元规谈咏饶高兴，德裕经营著令猷。阃外山河千里镇，座中风月四时收。登临不尽忧君念，怪得骚人鬓易秋。
题董少参砥柱图
作者：祁顺
朝代：明

世道日悠悠，颓波不可收。何人挺孤柱，千古矻中流。
题陶佥宪平寇卷
作者：祁顺
朝代：明

岭海频年困绎骚，大夫平寇独贤劳。潜惊阴谷回春气，喜见洪炉燎羽毛。心战远胜兵战好，云台终与柏台高。人间老帅知多少，空向辕门检六韬。
题黔阳宝山书院
作者：祁顺
朝代：明

唐贤节义动荆蛮，宋令儒经政所关。百世声华青简上，一区祠宇翠微间。鸢飞鱼跃天高下，月白风清鹤往还。想像仪刑增敬仰，瓣香何日许跻攀。赤宝山前一草堂，烟霞如锦石如羊。江流总是英雄恨，化雨犹沾草木香。贤尹作兴文未丧，儒先题咏笔生光。蛮邦声教今沦浃，佩服诗书重五常。白鹿遗风挽易回，黔中书院为重开。纲常大义无终极，道学真源有自来。天上斗牛横剑气，人间山水壮琴台。仰高久切吟边思，拨尽阴何几许灰。
题黔阳宝山书院·其一
作者：祁顺
朝代：明

唐贤节义动荆蛮，宋令儒经政所关。百世声华青简上，一区祠宇翠微间。鸢飞鱼跃天高下，月白风清鹤往还。想像仪刑增敬仰，瓣香何日许跻攀。
题黔阳宝山书院·其三
作者：祁顺
朝代：明

白鹿遗风挽易回，黔中书院为重开。纲常大义无终极，道学真源有自来。天上斗牛横剑气，人间山水壮琴台。仰高久切吟边思，拨尽阴何几许灰。
题黔阳宝山书院·其二
作者：祁顺
朝代：明

赤宝山前一草堂，烟霞如锦石如羊。江流总是英雄恨，化雨犹沾草木香。贤尹作兴文未丧，儒先题咏笔生光。蛮邦声教今沦浃，佩服诗书重五常。
风梅
作者：祁顺
朝代：明

飞雪无声点画阑，树头春意已含酸。天公为促调羹早，故遣狂风昨夜寒。
香河舟中
作者：祁顺
朝代：明

溪上孤舟月，诗怀分外多。几年尘土梦，今夜总消磨。
鸭江之西二里许有九城基趾相近相传曰九连城
作者：祁顺
朝代：明

此地何年罢战争，春风犹锁九连城。辽东老鹤归来晚，四野无人草自生。
麦将军墓
作者：祁顺
朝代：明

事去人亡冢独存，雍琴空泣孟尝君。旧时弓剑知何在，惟有松枝挂暮云。
黄州道中小酌
作者：祁顺
朝代：明

溪含云影树含烟，海绕青山路绕田。潇洒草亭闲坐久，不知红日已中天。
会试下第
作者：祁颐
朝代：明

未将环佩玉阶鸣，回首乡关计旧程。宝剑尚存光焰气，酒杯难尽别离情。数茎白发惊吟苦，一路青春作伴行。最是月明清夜永，相思愁重梦难成。都城春老柳风寒，握手河桥去住难。越徼烟波愁里望，燕台山色醉中看。昌黎勤苦终登第，东野蹉跎晚得官。惟有别离心独苦，海云山月共漫漫。
会试下第·其一
作者：祁颐
朝代：明

未将环佩玉阶鸣，回首乡关计旧程。宝剑尚存光焰气，酒杯难尽别离情。数茎白发惊吟苦，一路青春作伴行。最是月明清夜永，相思愁重梦难成。
会试下第·其二
作者：祁颐
朝代：明

都城春老柳风寒，握手河桥去住难。越徼烟波愁里望，燕台山色醉中看。昌黎勤苦终登第，东野蹉跎晚得官。惟有别离心独苦，海云山月共漫漫。
焦山寄天游
作者：祖印
朝代：明
体裁：五言律诗

小隐非无意，清修迥莫群。园蔬常自摘，瓶粟与人分。倚竹春江雨，摊书暮岭云。每逢遥夜月，孤寂更思君。
秋夜
作者：祖晟
朝代：明
体裁：五言绝句

晚花含蝶影，秋水点萤光。一夜思归梦，随风到草堂。
雨宿西阁
作者：祖泉
朝代：明
体裁：五言律诗

浩荡迷方客，人淹江寺隈。旅愁添夜雨，岁事到寒梅。沧海无家问，中峰有梦回。烛花尔何事，更傍客杯开。
人日
作者：祖福
朝代：明
体裁：七言律诗

鸳鸯湖头新水生，白龙祠前风日晴。梅花作意开自好，柏叶向人殊有情。南国十年多羽檄，北山此日有柴荆。杖藜物色总春事，回首江湖眼独明。
石林小隐
作者：祝世禄
朝代：明
体裁：七言律诗

一径藏烟冷竹梧，石林斜抱野人区。吟边月挂三珠树，行处云深五岳图。匣吼风雷龙剑隐，榻悬山水玉琴孤。閒情懒著郊居赋，白眼青天击唾壶。
游灵济岩
作者：祝以豳
朝代：明
体裁：古风

自予领兹土，岁暮再更籥。山灵识予晚，相见两错愕。未入意已澄，暂憩神益矍。怒石排虚空，惊枝互缠络。森苍来扑眉，流翠欲粘屩。援引探层扉，混沌何年凿。阴风万窍呼，返照漏萤爝。耽胜拟延搜，怖奇旋中却。至人七日定，定后竟何著。石床屯古云，灵液垂酥酪。�波一勺多，疗此千顷涸。怊怅遵归途，鸟去烟漠漠。
一曲
作者：祝允明
朝代：明

一曲娇歌酒一觞，难醒难醉又难忘。争知一别还非易，满地月明归路长。
七犯玲珑
作者：祝允明
朝代：明
体裁：曲

香罗带新红上海棠。猛然情惨伤。前春有个人共赏。梧叶儿今日在何方。早把春心荡。免教人断肠。水红花细思量。谁真谁谎。自古佳人薄命，怨杀断头香。皂罗袍想桃花也会殢刘郎。恨远山无计留张敞。花阴月影，看看过墙。朝云暮雨，谁觉夜长。桂枝香挨得今宵过，明朝又怎当。排歌莺儿对，燕子双。飞来飞去为谁忙。黄莺儿偏不到他行。
万安道中
作者：祝允明
朝代：明

历历长亭过眼频，浮家一舸日随身。江山不苦南征客，星斗应怜北望人。剑匣只依书裹住，酒杯全亚药炉亲。床头历日閒拈看，一岁无端半已陈。
三月三日施侍御邀宴姚将军庄宅即旧名东郭草亭遗址
作者：祝允明
朝代：明

共传修禊事，相命出郊原。花鸟何须眼，栽培亦自村。辘轳横转水，畚锸削成垣。因看劳劳者，悬知圣主恩。日影迂龙辔，春光溢凤城。绣衣乘暇出，翠幰逐空行。姑蔑金盘露，郎邪石首羹。簪缨杂巾褐，莫遣野人惊。骀荡三春好，陂陀五里遥。篇章传保傅，地主识嫖姚。壁上县瑶轸，空中度玉箫。南塘无杜句，深愧故人邀。
三月三日施侍御邀宴姚将军庄宅即旧名东郭草亭遗址·其一
作者：祝允明
朝代：明

共传修禊事，相命出郊原。花鸟何须眼，栽培亦自村。辘轳横转水，畚锸削成垣。因看劳劳者，悬知圣主恩。
三月三日施侍御邀宴姚将军庄宅即旧名东郭草亭遗址·其三
作者：祝允明
朝代：明

骀荡三春好，陂陀五里遥。篇章传保傅，地主识嫖姚。壁上县瑶轸，空中度玉箫。南塘无杜句，深愧故人邀。
三月三日施侍御邀宴姚将军庄宅即旧名东郭草亭遗址·其二
作者：祝允明
朝代：明

日影迂龙辔，春光溢凤城。绣衣乘暇出，翠幰逐空行。姑蔑金盘露，郎邪石首羹。簪缨杂巾褐，莫遣野人惊。
三月初峡山道中
作者：祝允明
朝代：明

春阴春雨复春风，重叠山光湿翠濛。一段江南好图画，不堪人在旅途中。
上下滩
作者：祝允明
朝代：明

上滩若缘蚁，下滩若驰驶。移转顷刻间，便是人间事。
上元日喜晴柬董博士及诸秀才
作者：祝允明
朝代：明

三月恒阴待此晴，灯辉晨映日华明。便趋东郭朝龙驭，又向宾筵听鹿鸣。箫鼓儿童聊祝岁，犁锄父老喜深耕。云师雨伯休重恼，欲共温泉祓禊行。
与句曲李令徐博士等夜饮
作者：祝允明
朝代：明

洞天福地神仙县，宣化承流父母官。自笑樊笼犹闭鹄，却怜山树亦栖鸾。绯英炫幄春方烂，红蜡摇觞酒快乾。未必啸歌妨杼轴，风埃浩浩暂清欢。
与吴大饮酒
作者：祝允明
朝代：明

世事浮云几变更，邻居长听鸟嘤嘤。缃编俯仰閒今古，青眼摩挲老弟兄。树下送阄高啸饮，水边联袂细吟行。胸中三十年来气，终不销沉负友生。
与沈二秋寓建业山院夜话
作者：祝允明
朝代：明

倦迹怜司马，清风遇隐侯。乡关不堪问，文酒且须酬。水压吴王国，山横建邺秋。高台仍可喜，重见凤凰游。
与胡二游海珠
作者：祝允明
朝代：明

人誇本奇境，我恨近城闉。四面尽江海，一拳藏宝珍。鱼龙游槛砌，舟楫换比邻。野马不能到，却多车盖尘。
丙子重九戏题
作者：祝允明
朝代：明

行年五十壮游肠，几把他乡作故乡。万里一身南海畔，客窗独看雨重阳。
东庄
作者：祝允明
朝代：明

场上鸡豚争稻穗，渡头鱼鸭避菱科。老农到处东庄有，只少君家击壤歌。
中秋日燕客晚雨
作者：祝允明
朝代：明

中秋美景当吴苑，十载佳期共此堂。珠履高吟欢满座，金钗送酒看分行。荆娥妒月俄行雨，赵女停弦慢绕梁。莫道西岩轻易堕，朱帘徐捲烂银光。
中表甥陈鳌子鱼久抱微疾怀之得句因寄
作者：祝允明
朝代：明

俊鹤祥鸾陈子鱼，阊门楼阁事亲居。想因别墅聊行药，却得云窗漫校书。俗驾向来虚下榻，德星何日见牵车。身为公子心为士，便是公侯已复初。
丹阳晓发
作者：祝允明
朝代：明

京邑到来熟，晓行如赴家。月明人渡水，星散树惊鸦。灯影依依店，茶声远远车。萧骚两秋鬓，无处定生涯。
为唐子畏索剑
作者：祝允明
朝代：明

手解青萍昔赠君，仗来多少截妖氛。知君道就□□后，把与东人刲白云。
为张孝廉题留犊图送吴邑杨明府
作者：祝允明
朝代：明

东京扇廉耀，风流逮当涂。时子牧淮甸，解犊振清模。介石似灭顶，千载不数夫。安知后代士，裂肤韫明珠。邕邕杨夫子，抱琴宰东吴。盂水谓食洁，户儿言恤孤。虞廷奏箾韶，凤凰翥宸都。谁能献丹青，清风拥前驱。复愿写县壁，告彼新尹图。
为王提醝索墨
作者：祝允明
朝代：明

荆溪麝煤重似铁，岭外羊管弱于绵。婺州伪剂宜恶札，且望分来用一年。
为黄应龙姬人史凤翔题扇上景
作者：祝允明
朝代：明

绰绰轻红广袖垂，远山移翠上蛾眉。阑干倚到春深处，雨暖云香日正迟。
乐孺歌
作者：祝允明
朝代：明

渚鸿不侣鹜，联翩入紫云。有时下同宿，终然不离群。磊落千金马，贡作万乘车。双双翼飞龙，齐秣亦齐驱。驰翔有美世共珍，列之天闲织其文，以章有德劝百臣。苍鹰虽鸷豺狼猛，安得称重于其伦。阊门今古道繁华，歌钟日夕沸如麻。东邻宴公子，西舍酣倡娃。谁人堂上题乐孺，中有二士为奚家。先人应能积为善，天锡一双白璧皆无瑕。伯兮友仲兮悌棠华，韡韡风光媚。架有互服衣，榻有共覆被。入室谐兰香，出门偕远志。仗剑作长游，千里万里亦同次。番禺城下我逢之，三人相携共一醉。醉中尚能为尔歌，歌此敬多感亦多。吴中土风清且嘉，今如君者有几何。君家伯祖我祖高，弟子文名风节犹嵯峨。乃知仁人有后世济美，看尔富寿方来百福如山河。
乙亥五月五日王佥宪文明邀宴庐陵螺川驿楼观竞渡
作者：祝允明
朝代：明

提刑玉节照清江，客子游观喜大邦。夹岸鱼龙争得水，中流笳鼓杂飞淙。国谋幸驻襜帷问，乡思微从俎豆降。欲待梅花开后寄，只应迁转忽移幢。
五十服官政效白公
作者：祝允明
朝代：明

五十服官政，六十方熟仕。七十乃致政，古今固一致。吾年五十五，始受一县寄。七里剧弹丸，亦有社稷置。夙怀同刘君，今此幸谐志。所忧脚本短，时彫虞易踬。秪应尽素衷，玄鉴不可悖。一区石湖水，渔舟早相伺。
京馆登楼眺远
作者：祝允明
朝代：明

登楼睇遥际，迩值城东阿。都市无旷壤，万室交鳞罗。花鸟不见妍，鸣轮日冲过。衢喧万方言，嘈杂丝吹和。赞皇筹幸运，仲宣忧独多。吴邦弗可见，不乐将如何。
京馆闻莺
作者：祝允明
朝代：明

天风吹出掖垣声，浏亮缑山午夜笙。错认阊门折杨柳，一时飞梦满江城。
从军行
作者：祝允明
朝代：明

腰刀帕首报君恩，初事将军出雁门。回首家乡无限意，秋风吹上五陵原。
代东园梅见嘲
作者：祝允明
朝代：明

祝家园里一株梅，旧是三郎手自栽。今岁寒花开欲尽，三郎何处不归来。
代江南水灾谣
作者：祝允明
朝代：明

天皇耄不事，地后虐不仁。尽卷天河水，淋灌九州人。九州人，食多在江南。江南灌没，柰何堪之柰之何。人死无万数，薪绝灶冷无菜煮。更那得、菽与黍。遽如许，推龙号，挽龙语。汝不应吾，吾请天公，来解谪汝。
任月山九马图歌
作者：祝允明
朝代：明

古人颂马自鲁駉，杜诗尤胜伯乐经。近代画马称曹韩，后来独数李龙眠。世无神手有神马，眼底谁能分造化。邹阳示我轴有咫，惊绝纵横电光起。定观始识任都水，马后金声出吴李。房星九点光殷殷，天文地类相斓斑。龙媒无种世亦产，何必置牝宛代间。于今不乏十二闲，如此久堕文书寰。前年禦戎急刍骑，何不引此踏贺兰。呜呼九骏安得归龙班，一匹可以当三千。吾言亦能道塞渊，尔尚伏枥吾何言。
传闻郊祀后大驾寻复出狩疑信未得因用前韵纪事一首
作者：祝允明
朝代：明

穷海欢传八骏归，仍闻消息语依依。要荒岂必劳重幸，帝命今方式九围。禹服正须垂拱治，尧年何用筑宫祈。明禋眷答皇灵切，长使钩陈护六飞。
伤
作者：祝允明
朝代：明

三年两度哭亡儿，莫怪衰翁舐犊痴。谁使为生便为死，可堪成喜亦成悲。青蛾怨积兰枝梦，黄壤能酬瓜瓞期。等是人间慈孝事，□□□□□□□。
伫立士女
作者：祝允明
朝代：明

非缘望远上秦楼，杨柳依依翠陌头。画就远山调锦瑟，最怜夫婿不封侯。
何时
作者：祝允明
朝代：明

曾是春楼有好期，幽欢曾遣别人知。一团羞颤惟愁慢，万种妖娇不定疑。玉穴精神迷肺腑，花房春味逗腰肢。何年更作朝云梦，一日悬情十二时。
俞汉远云山图
作者：祝允明
朝代：明

洞庭之南潇湘西，湿云从龙凝不飞。九疑纵横不可辨，二女望断重华归。山河茫茫都一暝，仙宫隐入层霄迥。水浒浑迷行路踪，云端忽露青枫顶。披图亦觉乱心曲，嗟尔良工意何局。人间晴雨相倚伏，秪在君手一翻覆。
借前韵赠韦博士
作者：祝允明
朝代：明

胸有灵丹熟九还，刀圭能驻世人颜。盘开苜蓿先生馔，书对神光学士山。席上令行椰酒急，袖中香散桂枝攀。英才满座沾时雨，莫信昌黎道鳄顽。
偶述情事
作者：祝允明
朝代：明

投弁归柴荆，时晦企遵养。颇谐筑搆庸，亦遂灌植赏。素履暮已定，空法独结想。自甘娄生戒，无论□□□。衷和亦气谧，焉足问直枉。违俗柰束扰，钩校既非尚。物理不爽铢，答应难绝响。一旦□□□，□□□□鞅。
儿子召试后忝窃收录遂蒙钦改庶吉士留学翰林
作者：祝允明
朝代：明

文帝弘谟远，明王懋举初。望应非曲学，功欲得真儒。给膳摅文思，休朝读秘书。养成台辅地，嗟尔意何如。
儿子召试馆职
作者：祝允明
朝代：明

黄纸书名已异恩，玉堂观艺复何论。持将宣室当前席，幸有丹衷世世存。
儿子续入对大廷感激因赋
作者：祝允明
朝代：明
体裁：七言绝句

先公磊落传胪处，老父迂迟失马中。未必远寻晁董策，青箱犹可献重瞳。
儿子续入对大廷感激因赋
作者：祝允明
朝代：明

先公磊落传胪处，老父迂迟失马中。未必远寻鼌董策，青箱犹可献重瞳。
元和爱结过深晤言之馀复投长句思予和女乃就二章意局情饶聊复尔尔 其二 东园访梅已谢
作者：祝允明
朝代：明

故里閒居忆美人，开轩延伫御周轮。兼旬病起殷勤探，玉钿飘零遍委尘。
元和爱结过深晤言之馀复投长句思予和女乃就二章意局情饶聊复尔尔·其一
作者：祝允明
朝代：明

枝山磊落倚东山，雪桧霜松许共攀。文字虚名今且愧，疏慵物议古来艰。平生肺腑篇章内，身外金兰梦寐间。万卷旧书千石酒，两人相对白头闲。
八咏 其一 禁省
作者：祝允明
朝代：明

彤华耀芝盖，初旭浮绛缬。紫殿切五云，螭表双嵽嵲。千门洞阴阴，天光互明灭。英英凤翼拥，肃肃羽旗列。仙《韶》忽然奏，鸟兽咸应节。皂囊上玉陛，丹书出金阙。
八咏 其七 侠少
作者：祝允明
朝代：明

三游本豪武，七贵元骄惰。腰间血匕耀，头上金丸过。艳妓掌列盘，娈童口承唾。高楼沸歌钟，王侯日盈座。杀人不须仇，睚眦家立破。郭氏族尽灭，铜山死犹饿。
八咏 其三 田家
作者：祝允明
朝代：明

溪流浸茅字，短檐挂犁锄。柔桑交午阴，幽禽时相呼。稚子跨犊眠，梦归候朝餔。稼翁释其劳，暂往携陶壶。老妻督少妇，择茧停辟纑。轻雨日日零，群苗尽怀苏。
八咏 其二 军戎
作者：祝允明
朝代：明

西北羽书急，半夜渡湟水。上将受钺出，壮士把弓起。天王跪推毂，四海尽雪耻。杀气入匈奴，万里地色紫。雕戈插犀甲，铁勒封马齿。平生百战身，常拟一日死。
八咏 其五 禅林
作者：祝允明
朝代：明

泥洹金为地，祗园宝作坊。莲猊两足尊，天龙亿万王。灯存千岁燄，垆腾百种香。精舍坐苾刍，屈曲蜂联房。又如拘陀叶，处处荫青凉。暂栖蕴已空，弘慈不可量。
八咏 其八 宫闺
作者：祝允明
朝代：明

十五事君王，三十色未接。醝筱空近羊，蔫蘤不集蝶。昔惭鸱夷汎，今免呼韩挟。夭夭东邻子，看星诵桃叶。涂黄断横云，流红渍团靥。金微几千里，一夜去来叠。
八咏 其六 宫观
作者：祝允明
朝代：明

青霞抱琳馆，萝阴络深径。龟游烟沼煖，鹤立天坛净。微香拂幽洞，欲觅风不定。云房并县帘，昼日锁虚静。琪殿临高台，时闻落瑶磬。循除步周匝，遍扣无人应。
八咏 其四 渔钓
作者：祝允明
朝代：明

幸非城市住，不舍烟波宅。白鸟丽金沙，苍莓绕黄石。凉阴木涧青，平远水天碧。梁寒鱼尽落，稻晚蟹犹瘠。脩纶倚笭箵，败笠盖袯襫。沽酒自易醉，枫根忽终夕。
八咏·禁省
作者：祝允明
朝代：明

彤华耀芝盖，初旭浮绛缬。紫殿切五云，螭表双嵽嵲。千门洞阴阴，天光互明灭。英英凤翼拥，肃肃羽旗列。仙《韶》忽然奏，鸟兽咸应节。皂囊上玉陛，丹书出金阙。西北羽书急，半夜渡湟水。上将受钺出，壮士把弓起。天王跪推毂，四海尽雪耻。杀气入匈奴，万里地色紫。雕戈插犀甲，铁勒封马齿。平生百战身，常拟一日死。溪流浸茅字，短檐挂犁锄。柔桑交午阴，幽禽时相呼。稚子跨犊眠，梦归候朝餔。稼翁释其劳，暂往携陶壶。老妻督少妇，择茧停辟纑。轻雨日日零，群苗尽怀苏。幸非城市住，不舍烟波宅。白鸟丽金沙，苍莓绕黄石。凉阴木涧青，平远水天碧。梁寒鱼尽落，稻晚蟹犹瘠。脩纶倚笭箵，败笠盖袯襫。沽酒自易醉，枫根忽终夕。泥洹金为地，祗园宝作坊。莲猊两足尊，天龙亿万王。灯存千岁燄，垆腾百种香。精舍坐苾刍，屈曲蜂联房。又如拘陀叶，处处荫青凉。暂栖蕴已空，弘慈不可量。青霞抱琳馆，萝阴络深径。龟游烟沼煖，鹤立天坛净。微香拂幽洞，欲觅风不定。云房并县帘，昼日锁虚静。琪殿临高台，时闻落瑶磬。循除步周匝，遍扣无人应。三游本豪武，七贵元骄惰。腰间血匕耀，头上金丸过。艳妓掌列盘，娈童口承唾。高楼沸歌钟，王侯日盈座。杀人不须仇，睚眦家立破。郭氏族尽灭，铜山死犹饿。十五事君王，三十色未接。醝筱空近羊，蔫蘤不集蝶。昔惭鸱夷汎，今免呼韩挟。夭夭东邻子，看星诵桃叶。涂黄断横云，流红渍团靥。金微几千里，一夜去来叠。
关山月
作者：祝允明
朝代：明

明月度关山，中天照蕃汉。十万良家子，嫖姚甲待旦。健儿秋牧马，天子晓射雁。亦有王明君，独抱穹庐叹。
再挽子畏
作者：祝允明
朝代：明

少日同怀天下奇，中来出世也曾期。朱弦并绝桐薪韵，黄土生埋玉树枝。生老病馀吾尚在，去来今际子先知。当时欲印枢机事，可解中宵入梦思。
冒冷行役
作者：祝允明
朝代：明

谁使衰年冒冷行，几般辛劳几般情。重重楼阁深深闭，家隔东南四座城。
凤凰篇
作者：祝允明
朝代：明

翩翩双凤凰，飞集南海傍。众鸟往从之，不弃老秃鸧。凤凰自飞来，只在海傍宿。人为天下祥，我为天下哭。凤鸣四海清，老鸧亦解啾啾声。老鸧无凤姿，笼中拘辱不得争。凤凰顾老鸧，相慰勿自伤。老鸧荅凤凰，凤兮知老鸧。老鸧只在草莽伏，物遇其类心凯康。但令凤凰联翩上阿阁，老鸧百岁没向江湖亦足乐。
出湖见山
作者：祝允明
朝代：明

长湖方出口，一带横青山。行处必如此，何云出世閒。
出高淳县望宝积寺塔
作者：祝允明
朝代：明

岩邑无闉阇，出市即郊隰。凄凉木石寡，衡纵畎浍袭。微阳广土被，厚霰蔓草浥。四垂天茫茫，忽觏斯独立。檀栾布牙角，亭突树磴级。卑压荟翳丛，明标粉黛岌。遂疑廛井络，仍谓贤圣集。旋行迩复遐，窥户廓沈戢。游烦少解散，空谛亦丛及。
刘西台画松
作者：祝允明
朝代：明

何年楮先生，结此太古骨。飞龙蜕胾肉，馀甲裹枸橛。神根发生理，元气日勃勃。彭城已廿载，此骨长不没。
别唐寅
作者：祝允明
朝代：明

长河坚冰至，北风吹衣凉。户庭不可出，送子上河梁。握手三数语，礼不及壶觞。前辕有征夫，同行意异乡。人生岂有定，日月亦代明。毛裘忽中卷，先风欲飞翔。南北各转首，登途勿徊徨。
前缓声歌
作者：祝允明
朝代：明

瑶川遵穆晏，汾水从轩游。玄王启灵会，道官亦交酬。苍禽唳金支，琼鸾翥绛帱。灵宾戛韵石，子登引空讴。圣日丽万舞，祥吹振清球。川后迎皓蜺，波臣趋翠虬。湘姬偶瑶席，巫女行玉羞。天老献秘文，圣年无时秋。
包山
作者：祝允明
朝代：明

影浸三州混太虚，道通五岳纽坤舆。瑶坛白兔藏仙鼎，宝洞苍龙守禹书。烟月剩将閒处媚，风雷常与怒时俱。渔郎个个不识字，惭愧高吟莫解居。
北崖行
作者：祝允明
朝代：明

君不见吴江汝君子，性如山、善如水。胸蟠万卷帝未知，坦腹高眠故园里。明珠无渊不可含，白玉须蕴巉？间。剪琼截璧为小山，植朵芙蓉浸潺湲。花木被皋隰，鸟鸣相关关。汝君子，居盘桓，澄怀共高閒。揽苍苍兮瞻岩岩，恍然卧游穹岩邃谷，一日数十独往还。蓬莱近东隔弱波，衡庐南见空嵯峨。人间大山西北多，太行恒华不得并列将如何。我山不在大，俗驾不得过。题名曰北崖，高揖祝公为我歌。我歌北崖兮气势上与浮云齐。光景凌乱干虹蜺，撑星挂月拂紫微。崆峒倚天剑，昆崙升仙梯。女娲遗子今日补天阙，或作笔柱写帝黼黻扬鸿辉。斧钺奸宄乱贼，定君臣是非。礼乐制作，风雅发挥。汝君子，北崖为子悦性情、成功名。请歌北崖行，金石千年标颂声。
北崖行
作者：祝允明
朝代：明
体裁：古风

君不见吴江汝君子，性如山、善如水。胸蟠万卷帝未知，坦腹高眠故园里。明珠无渊不可含，白玉须蕴巉�间。剪琼截璧为小山，植朵芙蓉浸潺湲。花木被皋隰，鸟鸣相关关。汝君子，居盘桓，澄怀共高閒。揽苍苍兮瞻岩岩，恍然卧游穹岩邃谷，一日数十独往还。蓬莱近东隔弱波，衡庐南见空嵯峨。人间大山西北多，太行恒华不得并列将如何。我山不在大，俗驾不得过。题名曰北崖，高揖祝公为我歌。我歌北崖兮气势上与浮云齐。光景凌乱干虹蜺，撑星挂月拂紫微。崆峒倚天剑，昆崙升仙梯。女娲遗子今日补天阙，或作笔柱写帝黼黻扬鸿辉。斧钺奸宄乱贼，定君臣是非。礼乐制作，风雅发挥。汝君子，北崖为子悦性情、成功名。请歌北崖行，金石千年标颂声。
北崖行
作者：祝允明
朝代：明

君不见吴江汝君子，性如山、善如水。胸蟠万卷帝未知，坦腹高眠故园里。明珠无渊不可含，白玉须蕴巉𡽳间。剪琼截璧为小山，植朵芙蓉浸潺湲。花木被皋隰，鸟鸣相关关。汝君子，居盘桓，澄怀共高閒。揽苍苍兮瞻岩岩，恍然卧游穹岩邃谷，一日数十独往还。蓬莱近东隔弱波，衡庐南见空嵯峨。人间大山西北多，太行恒华不得并列将如何。我山不在大，俗驾不得过。题名曰北崖，高揖祝公为我歌。我歌北崖兮气势上与浮云齐。光景凌乱干虹蜺，撑星挂月拂紫微。崆峒倚天剑，昆崙升仙梯。女娲遗子今日补天阙，或作笔柱写帝黼黻扬鸿辉。斧钺奸宄乱贼，定君臣是非。礼乐制作，风雅发挥。汝君子，北崖为子悦性情、成功名。请歌北崖行，金石千年标颂声。
北郊访友
作者：祝允明
朝代：明

风物幽妍上郭宽，访朋因得一回看。家家黄土墙三尺，处处清渠竹数竿。欲雨欲晴云半密，如秋如夏汗微乾。苦吟应得山人句，却笑笼头少鹖冠。
十六夜召集
作者：祝允明
朝代：明

广寒昨夜不曾开，今夕佳期已报来。且向草堂杯举待，人间红粉会相催。
南洲词四首
作者：祝允明
朝代：明

盘门向南起，城里百花洲。洲边隐客住，道是顾虎头。朝向南洲行，暮向南洲宿。不钓亦不泛，爱看南洲绿。西风忽然起，木落波粼粼。水浑鱼不定，宵来愁杀人。春烟杨柳暗，秋露芙蕖鲜。慎莫生宿莽，沙鸥不得眠。
南洲词四首·其一
作者：祝允明
朝代：明

盘门向南起，城里百花洲。洲边隐客住，道是顾虎头。
南洲词四首·其三
作者：祝允明
朝代：明

西风忽然起，木落波粼粼。水浑鱼不定，宵来愁杀人。
南洲词四首·其二
作者：祝允明
朝代：明

朝向南洲行，暮向南洲宿。不钓亦不泛，爱看南洲绿。
南洲词四首·其四
作者：祝允明
朝代：明

春烟杨柳暗，秋露芙蕖鲜。慎莫生宿莽，沙鸥不得眠。
南浦驿送周训
作者：祝允明
朝代：明

放舟南浦草萋萋，子又东流我又西。怪此豫章城上月，清光千里共分携。
卞将军庙
作者：祝允明
朝代：明

瘦马城西步夕曛，祠堂翼翼护英氛。下马入门忙拜礼，行人说是卞将军。
卢姬曲
作者：祝允明
朝代：明

卢姬貌似月，复有伎如云。青丝覆鸾额，歌舞汉宫春。参差铜台上，宛转受恩频。君不见太祖会杀声清人，复留妙妓西陵里。卢姬幸不为冤鬼，为名嫁人花老矣。人生行迹自有时，莫以迟速叹卢姬。
卢沟桥
作者：祝允明
朝代：明

四海修梁秪有二，卢沟雄冠帝城边。下临窅窅疑无地，上接茫茫恐是天。紫蜺平飞通碧汉，白龙横卧破苍烟。牛车百两春雷过，愁压幽燕地轴偏。
卧病
作者：祝允明
朝代：明

同人相见总相称，一级名阶只未登。此事苦难多著力，拙夫甘道实无能。垆边岂有升天客，榻上分明坐夏僧。一片商颜半江水，尽堪黄绮与庄陵。
卧病
作者：祝允明
朝代：明

鞅掌思将适野情，偶缘风火便相婴。悬知智鄙同为虐，且喜閒忙总不行。服饵转令谙物性，静思因得检平生。医经士典都馀策，一卷《南华》万物平。
卧病怀勉之二首·其一
作者：祝允明
朝代：明

郊原行中春风颠，闭门缩脚七日眠。惟怀落落五岳客，仰头抱膝作何物。尧舜殂落文王没，仲尼寂寞书在壁。山川结阴草木僵，驰今骋古皆未得。携君璠玙之乐来，黄金香炉紫玉杯。烧沉爇蕙降古杰，共听君手奔风雷，颓然一醉万事开。东园梅花白雪深，大堤杨柳渐垂金。欲往攀之烟雾阴，美人观道坐空林。洪厓举觞江妃斟，素女鼓瑟容成吟。我独栖迟卧萝屋，咏君宝篇千万足。
卧病怀勉之二首其一
作者：祝允明
朝代：明
体裁：古风

郊原行中春风颠，闭门缩脚七日眠。惟怀落落五岳客，仰头抱膝作何物。尧舜殂落文王没，仲尼寂寞书在壁。山川结阴草木僵，驰今骋古皆未得。携君璠玙之乐来，黄金香炉紫玉杯。烧沉爇蕙降古杰，共听君手奔风雷，颓然一醉万事开。
危机
作者：祝允明
朝代：明

世途开步即危机，鱼解深潜鸟解飞。欲免虞罗惟一字，灵方千首不如归。
即景复为七言两韵
作者：祝允明
朝代：明

临水树如朋合志，隔篱花似女怀春。护门村犬还惊客，亲棹沙禽忽讶人。
县斋
作者：祝允明
朝代：明

县斋孤坐暂澄怀，未觉飞光两矢催。夜雨乡关归梦久，夕阳门院壮心回。非因傲吏偏违俗，且喜微邦称不才。坐起忽惊诗景入，西南山色隔城来。
县斋早起
作者：祝允明
朝代：明

县小才疏政未成，披衣冲瘴听鸡鸣。向来啸傲知多暇，老去驱驰敢自宁。有物解将王路塞，何人填得宦途平。拙谋果是因微禄，好傍吴田晏起耕。
又借韵自赋一首用呈诸公
作者：祝允明
朝代：明

才到炎方便忆还，空歌游子剑前颜。穷秋阳鸟遵遥渚，短景浮云出故山。开被放衙星未没，推窗观海日将攀。诸公总是蓝田璧，不弃他山老石顽。
又次登台望虎丘诸山
作者：祝允明
朝代：明

乾坤双眼一空亭，山色能令五马停。鹿苑尚衔吴子艳，虎丘重对白公青。烟消碧落千峰出，月浸严城万户扃。不但登高能赋事，四郊因省荷锄丁。
友人郊墅
作者：祝允明
朝代：明

孤墅倚高原，扁舟晚到门。琴声虚草阁，月色满江村。霜落鱼虾出，烟收花竹繁。不须灯下坐，临水好开尊。
口占寄陆三
作者：祝允明
朝代：明

达者端居东海边，重楼高榻卧风烟。想应草木扶疏下，和得渊明孟夏篇。
口占赠徐闻令
作者：祝允明
朝代：明

作邑滨南海，衔恩下北宸。三吴非异土，千里亦同寅。说到襟怀旧，传来耳目新。无因便投辖，欲往活疲民。
口号
作者：祝允明
朝代：明

枝山老子鬓苍浪，万事遗来剩得狂。从此日和先友对，十年汉晋十年唐。不裳不袂不梳头，百遍回廊独步游。步到中庭仰天卧，便如鱼子转瀛洲。蓬头赤脚勘书忙，顶不笼巾腿不裳。日日饮醇聊弄妇，登床步入大槐乡。
口号·其一
作者：祝允明
朝代：明

枝山老子鬓苍浪，万事遗来剩得狂。从此日和先友对，十年汉晋十年唐。
口号·其三
作者：祝允明
朝代：明

蓬头赤脚勘书忙，顶不笼巾腿不裳。日日饮醇聊弄妇，登床步入大槐乡。
口号·其二
作者：祝允明
朝代：明

不裳不袂不梳头，百遍回廊独步游。步到中庭仰天卧，便如鱼子转瀛洲。
句曲道中
作者：祝允明
朝代：明

老至谁怜昼锦明，春来聊得客襟清。宵依星斗宫坛卧，晓入神仙宅舍行。眼看山多城郭少，肩挑诗重簿书轻。何时总入烟霞去，不见人间宠辱惊。
召父歌送朱版曹升之守延平
作者：祝允明
朝代：明

西北有高山，东南有大海。生我延平民，居中百千载。远在天南头，去圣人万里。欲得无菑害，秪赖贤守宰。圣人念远人，赐我慈父母。辍其股肱佐，来为赤子乳。我望朱夫子，如望汉召父。请为召父歌，女知召父不。召父善治田，从横正疆亩。始予我钱镈，以及奄铚艾。耦耕并牛犁，粳稌诸种艺。田功多方理，要领在水利。广开沟门阏，处处广浇灌。均水作约束，刻石防决泛。劭农走阡陌，止舍即野次。召父善教人，颁训从幼艾。孝弟正家族，勤谨不弛怠。趋役赴公事，和孙于社火。有禀特秀异，使结衿带佩。入学共弦诵，学古壮而仕。召父善阜财，民产加丰大。召父善听讼，无情不哗喙。饥渴召父食，寒祼召父被。召父善使人，随时各分代。召父善事神，水旱不为厉。人口岁增倍，讼盗悉衰止。召父去已久，循良风声在。惟有朱夫子，甚与召父似。凡此召父善，朱夫子尽备。夫子来毋迟，百姓日候伺。凡此召父事，于今益有赖。一一速施行，惠我起我惫。上戴天子恩，夫子还入拜。愿为公孤贵，名与召父配。
吉湖口汤泉
作者：祝允明
朝代：明

慕诡适修禊，啸侣阅灵渊。机权知匪测，橐籥讵云偏。觱沸连波起，鸿垆不断燃。盖石愈怪杰，襟湖何渺绵。萧丘有寒燄，化理同一玄。燧人与尧井，无为帝力全。
吕梁行
作者：祝允明
朝代：明

吕梁县水三十仞，于今汹涌乃安流。禹平水土通九州，当此徐兖间，罔水破山始行舟。仲尼逢至人，其言载庄周。尔来二千年，高者乃夷衡者揫。鱼虾龟鳖不可过，飞鸟临之回翔不能留。嗟尔东西南北之人，胡为此中游。到京忘家，归家忘京，不知此险死生隔，其中为心喉。痡人皆化为至夫，吁嗟乎孔庄之叹空悠悠。
含笑
作者：祝允明
朝代：明

如皋未射息侯亡，不作梁家龋齿妆。春色晏然花事好，肯将烽火误君王。
吴文定公挽歌词
作者：祝允明
朝代：明

鼎轴参黄阁，阶符坼紫垣。位迁如始筮，人慕过生存。一德天犹格，三朝国共尊。君臣两无负，元烈荷厖恩。执绋椒涂远，前驱凤翣还。君臣同国运，忠爱满人间。速夺山河系，幽情水竹间。吾曹惟淑艾，抱籍哭颓山。吾祖悬车日，知公释褐初。遂深鱼水分，亦有兔萝图。笑语儿童际，衣冠梦寐馀。凄凉天下德，忍谓及门徒。
吴文定公挽歌词·其一
作者：祝允明
朝代：明

鼎轴参黄阁，阶符坼紫垣。位迁如始筮，人慕过生存。一德天犹格，三朝国共尊。君臣两无负，元烈荷厖恩。
吴文定公挽歌词·其三
作者：祝允明
朝代：明

吾祖悬车日，知公释褐初。遂深鱼水分，亦有兔萝图。笑语儿童际，衣冠梦寐馀。凄凉天下德，忍谓及门徒。
吴文定公挽歌词·其二
作者：祝允明
朝代：明

执绋椒涂远，前驱凤翣还。君臣同国运，忠爱满人间。速夺山河系，幽情水竹间。吾曹惟淑艾，抱籍哭颓山。
吴趋
作者：祝允明
朝代：明

阊阖红楼起，皋桥渌水回。绮罗摇日丽，车马逐云来。施旦非吴艳，机云是晋才。欲歌遗古调，风俗转堪哀。
吴镇小笔
作者：祝允明
朝代：明

树欲化龙先带雨，泉将归海已如涛。直恐化人移幻境，莫誇墨沈与霜毫。
和吴文定诸公听琴联句
作者：祝允明
朝代：明

座有嘉鱼膝有琴，今人高会古人心。已闻古奏来盈耳，更缀华篇作赏音。聘鲁雅评犹可识，在齐馀韵窅难寻。广陵不共嵇公绝，响逐儿郎鹤在阴。
和孙二九日
作者：祝允明
朝代：明

霜力棱棱酒力禁，卧游终日似登临。青山不负谢公操，黄菊颇知陶令心。清觞细茗成宾主，短发长风自古今。晚步从君聊戏马，乱峰深处一猿吟。
和日本僧省佐咏其国中源氏园白樱花
作者：祝允明
朝代：明

剪云雕雪下瑶空，缀向苍柯翠叶中。晋代桃源何足问，蓬山异卉是仙风。
和王太学见赠
作者：祝允明
朝代：明

水鉴求才事自公，徒令寂寂笑英雄。山斋一枕渊明梦，开眼犹惭七里封。道拙才空志不成，错将言语占时名。无端抛却山林乐，换得轩裳底事荣。草庐藏得卧龙才，许我英雄亦异哉。刚道同心金可断，江南便是海南垓。三载相看有别离，春鸿秋燕不同时。我寻松菊去方急，君会风云行莫迟。
和王太学见赠·其一
作者：祝允明
朝代：明

水鉴求才事自公，徒令寂寂笑英雄。山斋一枕渊明梦，开眼犹惭七里封。
和王太学见赠·其三
作者：祝允明
朝代：明

草庐藏得卧龙才，许我英雄亦异哉。刚道同心金可断，江南便是海南垓。
和王太学见赠·其二
作者：祝允明
朝代：明

道拙才空志不成，错将言语占时名。无端抛却山林乐，换得轩裳底事荣。
和王太学见赠·其四
作者：祝允明
朝代：明

三载相看有别离，春鸿秋燕不同时。我寻松菊去方急，君会风云行莫迟。
和陶渊明饮酒二十首
作者：祝允明
朝代：明

昔者病斯世，庸人常扰之。百物安大化，甚似垂裳时。衮衮元化中，吾生托于兹。学道三十年，今辰聊寡疑。愿言戒迷涂，灵台亦有持。明时耻韫玉，抱策下丘山。所献几何许，腐义数千言。有司缪甄录，一出踰十年。身世无一补，何物期自传。士生三代后，干名本其情。所叹少可知，科版猎空名。二者齐亡之，何以为此生。此生幸长存，得失何复惊。陶公但饮酒，千载名自成。大鲲本渊潜，化形亦天飞。截鹤续凫胫，二物均为悲。日月绕玄度，万象各有依。天地会有终，脩短同一归。吾生向妍华，何惜此日衰。有酒不解饮，而问彼从违。大道本一致，无问寂与喧。每有希夷时，不见耳目偏。逝水喜东流，浮云忘故山。美人隔秋风，涉江耻空还。旦莫或遇之，庄周有遗言。客来相话言，言多非与是。问我谁适从，我不识誉毁。幸客来相过，惟能默饮尔。随意翻瓦盆，不解弹缘绮。秋霜瘁荣木，春露华槁英。逝者不能已，爱憎谁为情。吾生四十年，强半居欹倾。不知谁为之，孰为相号鸣。局促百年内，安足称达生。凤鸟有五文，不共群禽姿。言欲览德辉，来下梧桐枝。文采众爱惜，云是应世奇。廷无箫韶仪，好文空言为。恐终返天山，逝难风尘羁。世事不可极，遇酒意自开。宽然处百年，亦有几好怀。吾驾无回辕，何适亦何乖。夫子惟天行，微生病栖栖。孺子濯以清，屈公淈其泥。幸此杯中物，与我多合谐。醉中态多乱，真抱自不迷。皇唐事悠然，古意暂可回。回首望乡井，窅在东南隅。倦鸟不出林，胡为涉川涂。冬半多北风，疲马不奈驱。昔行气长健，兹来感有馀。园田苟可治，岂不怀安居。长愧先师言，忧贫不忧道。劳辛救寒饥，容体易枯老。自从强年来，颇不患衰槁。翕翕电影间，英交亦何好。澹然无得丧，恐有身外宝。灵龟不朵颐，乃活岁月表。吾足如转莲，遇风无停时。节候迭代序，常与家室辞。三岁凡五出，别离复在兹。行止岂有津，谁为我稽疑。不若巢中禽，乃免霜霰欺。天运实为尔，通塞任所之。尝喜陈图南，托世在梦境。亦有阮步兵，六旬且一醒。神解与辟世，此意在各领。汩汩糟醨间，少复此冥颖。哀哉羊皮人，方彼耀虎炳。四十不拟老，老状日已至。饮量复减昔，三饮已复醉。诗来亦信口，甲乙懒排次。遐览天地间，何物如我贵。所恨每自丧，长失本然味。所乏百亩田，亦须五亩宅。居食少给躬，何复世上迹。一身自宾主，一日足抵百。知我不暂舍，举眼天日白。默然便归化，亦复何足惜。安世至此日，世纷亦已经。庄周不畏烦，为人校亏成。五岳屹常居，四序乃迁更。微子为之奴，箕子出门庭。谁能外阖辟，妄动枢机鸣。密云自西郊，荡荡周文情。然烛能为月，摇翣能为风。手有造化能，身在造化中。顺时以道用，天人乃相通。如何负折鼎，而欲求张弓。青天恒高高，欲上不可得。文成食马肝，汉武知复惑。狂念如推澜，滔天不容塞。坐此弊其躯，亦复几丧国。吾有升天方，难言姑缄默。卜商有遗言，学而优则仕。学既非为人，仕复宁为己。有玉求贾沽，无道谷亦耻。仰瞻夔龙朝，俯愧蓬蒿里。骎骎饶二毛，行行入四纪。马逸驾可覂，风回楫须止。尔无操御中，颠覆何所恃。二仪不翻覆，万生岂无真。物情虽冯时，中亦含元淳。扬子本清静，衔垢作美新。贾生抗高志，慷慨为过秦。其君或唐虞，彷佛皋契尘。诎已徇一时，哀哉遘其勤。因知纭纭内，心与身自亲。会须直躬行，大道无迷津。提壶挂舟傍，还戴漉酒巾。何必访巢许，今古皆斯人。
和陶渊明饮酒二十首·其一
作者：祝允明
朝代：明

昔者病斯世，庸人常扰之。百物安大化，甚似垂裳时。衮衮元化中，吾生托于兹。学道三十年，今辰聊寡疑。愿言戒迷涂，灵台亦有持。
和陶渊明饮酒二十首·其七
作者：祝允明
朝代：明

秋霜瘁荣木，春露华槁英。逝者不能已，爱憎谁为情。吾生四十年，强半居欹倾。不知谁为之，孰为相号鸣。局促百年内，安足称达生。
和陶渊明饮酒二十首·其三
作者：祝允明
朝代：明

士生三代后，干名本其情。所叹少可知，科版猎空名。二者齐亡之，何以为此生。此生幸长存，得失何复惊。陶公但饮酒，千载名自成。
和陶渊明饮酒二十首·其九
作者：祝允明
朝代：明

世事不可极，遇酒意自开。宽然处百年，亦有几好怀。吾驾无回辕，何适亦何乖。夫子惟天行，微生病栖栖。孺子濯以清，屈公淈其泥。幸此杯中物，与我多合谐。醉中态多乱，真抱自不迷。皇唐事悠然，古意暂可回。
和陶渊明饮酒二十首·其二
作者：祝允明
朝代：明

明时耻韫玉，抱策下丘山。所献几何许，腐义数千言。有司缪甄录，一出踰十年。身世无一补，何物期自传。
和陶渊明饮酒二十首·其二十
作者：祝允明
朝代：明

二仪不翻覆，万生岂无真。物情虽冯时，中亦含元淳。扬子本清静，衔垢作美新。贾生抗高志，慷慨为过秦。其君或唐虞，彷佛皋契尘。诎已徇一时，哀哉遘其勤。因知纭纭内，心与身自亲。会须直躬行，大道无迷津。提壶挂舟傍，还戴漉酒巾。何必访巢许，今古皆斯人。
和陶渊明饮酒二十首·其五
作者：祝允明
朝代：明

大道本一致，无问寂与喧。每有希夷时，不见耳目偏。逝水喜东流，浮云忘故山。美人隔秋风，涉江耻空还。旦莫或遇之，庄周有遗言。
和陶渊明饮酒二十首·其八
作者：祝允明
朝代：明

凤鸟有五文，不共群禽姿。言欲览德辉，来下梧桐枝。文采众爱惜，云是应世奇。廷无箫韶仪，好文空言为。恐终返天山，逝难风尘羁。
和陶渊明饮酒二十首·其六
作者：祝允明
朝代：明

客来相话言，言多非与是。问我谁适从，我不识誉毁。幸客来相过，惟能默饮尔。随意翻瓦盆，不解弹缘绮。
和陶渊明饮酒二十首·其十
作者：祝允明
朝代：明

回首望乡井，窅在东南隅。倦鸟不出林，胡为涉川涂。冬半多北风，疲马不奈驱。昔行气长健，兹来感有馀。园田苟可治，岂不怀安居。
和陶渊明饮酒二十首·其十一
作者：祝允明
朝代：明

长愧先师言，忧贫不忧道。劳辛救寒饥，容体易枯老。自从强年来，颇不患衰槁。翕翕电影间，英交亦何好。澹然无得丧，恐有身外宝。灵龟不朵颐，乃活岁月表。
和陶渊明饮酒二十首·其十七
作者：祝允明
朝代：明

然烛能为月，摇翣能为风。手有造化能，身在造化中。顺时以道用，天人乃相通。如何负折鼎，而欲求张弓。
和陶渊明饮酒二十首·其十三
作者：祝允明
朝代：明

尝喜陈图南，托世在梦境。亦有阮步兵，六旬且一醒。神解与辟世，此意在各领。汩汩糟醨间，少复此冥颖。哀哉羊皮人，方彼耀虎炳。
和陶渊明饮酒二十首·其十九
作者：祝允明
朝代：明

卜商有遗言，学而优则仕。学既非为人，仕复宁为己。有玉求贾沽，无道谷亦耻。仰瞻夔龙朝，俯愧蓬蒿里。骎骎饶二毛，行行入四纪。马逸驾可覂，风回楫须止。尔无操御中，颠覆何所恃。
和陶渊明饮酒二十首·其十二
作者：祝允明
朝代：明

吾足如转莲，遇风无停时。节候迭代序，常与家室辞。三岁凡五出，别离复在兹。行止岂有津，谁为我稽疑。不若巢中禽，乃免霜霰欺。天运实为尔，通塞任所之。
和陶渊明饮酒二十首·其十五
作者：祝允明
朝代：明

所乏百亩田，亦须五亩宅。居食少给躬，何复世上迹。一身自宾主，一日足抵百。知我不暂舍，举眼天日白。默然便归化，亦复何足惜。
和陶渊明饮酒二十首·其十八
作者：祝允明
朝代：明

青天恒高高，欲上不可得。文成食马肝，汉武知复惑。狂念如推澜，滔天不容塞。坐此弊其躯，亦复几丧国。吾有升天方，难言姑缄默。
和陶渊明饮酒二十首·其十六
作者：祝允明
朝代：明

安世至此日，世纷亦已经。庄周不畏烦，为人校亏成。五岳屹常居，四序乃迁更。微子为之奴，箕子出门庭。谁能外阖辟，妄动枢机鸣。密云自西郊，荡荡周文情。
和陶渊明饮酒二十首·其十四
作者：祝允明
朝代：明

四十不拟老，老状日已至。饮量复减昔，三饮已复醉。诗来亦信口，甲乙懒排次。遐览天地间，何物如我贵。所恨每自丧，长失本然味。
和陶渊明饮酒二十首·其四
作者：祝允明
朝代：明

大鲲本渊潜，化形亦天飞。截鹤续凫胫，二物均为悲。日月绕玄度，万象各有依。天地会有终，脩短同一归。吾生向妍华，何惜此日衰。有酒不解饮，而问彼从违。
咏公馆花木
作者：祝允明
朝代：明

句曲酴醾溧水桃，溧阳孤柏倚风高。家园几树桑和柳，何事令人梦想劳。
咏床头剑
作者：祝允明
朝代：明

三尺青萍百鍊锋，流年三十未开封。藜床且作书生枕，只恐中宵跃卧龙。
咏新安许氏石潭
作者：祝允明
朝代：明

沈沈山下潭，粲粲潭中石。结宇子亦贤，喜作石潭客。将同丘生栖，可有奇章癖。兹标本余契，遐咏亦驰适。
咏梅雪
作者：祝允明
朝代：明

阊门佳丽锦为城，中有仙人降玉京。罗峤有花花解语，姑山若雪雪能行。秾如桃李先当素，乡自温柔剩得清。小室维摩唤天女，鬓丝相映老卿卿。
咏都城赁骑驴马
作者：祝允明
朝代：明

紫陌东西苦不禁，朱门饱秣卧花阴。知君未是登台骨，休道昭王不挂金。
哭周院判
作者：祝允明
朝代：明

雅道凄凉后，何情当此悲。斯人不易产，中寿岂难期。鵩兆将无验，鸡年竟莫支。心曾周晚末，目不瞑严慈。地有颜渊代，天无伯道知。负公兹一饯，西望涕洟垂。
哭子畏
作者：祝允明
朝代：明

天道难公也不私，茫茫聚散底须知。水衡于此都无准，月鉴由来最易亏。不泯人间聊墨草，化生何处产灵芝。知君含笑归兜率，秪为斯文世事悲。万妄安能灭一真，六如今日已无身。周山既不容神凤，鲁野何须哭死麟。颜氏道存非谓夭，子云玄在岂称贫。高才剩买红尘妒，身后犹闻乐祸人。
哭子畏·其一
作者：祝允明
朝代：明

天道难公也不私，茫茫聚散底须知。水衡于此都无准，月鉴由来最易亏。不泯人间聊墨草，化生何处产灵芝。知君含笑归兜率，秪为斯文世事悲。
哭子畏·其二
作者：祝允明
朝代：明

万妄安能灭一真，六如今日已无身。周山既不容神凤，鲁野何须哭死麟。颜氏道存非谓夭，子云玄在岂称贫。高才剩买红尘妒，身后犹闻乐祸人。
哭王麟
作者：祝允明
朝代：明

宾馆初违梦尚縻，讣音俄至欲成痴。岂知十日轻谈笑，便作千年永别离。鸡絮未陈新穗帐，凤雏空倚旧霜枝。高风几许堪传事，谁写平生入墓碑。
哭王麟
作者：祝允明
朝代：明
体裁：七言律诗

宾馆初违梦尚縻，讣音俄至欲成痴。岂知十日轻谈笑，便作千年永别离。鸡絮未陈新繐帐，凤雏空倚旧霜枝。高风几许堪传事，谁写平生入墓碑。
哭表弟蒋焘
作者：祝允明
朝代：明

白玉楼中长吉去，芙蓉城里石郎归。煌煌柱国平生念，看到诸孙内外微。
哭陆大参
作者：祝允明
朝代：明

四海铨书失老成，两朝闺籍尚遗荣。达如子贡能从政，忧似希文最善兵。几度老貂新命夺，两宵幽鬼故冤平。文编谏草离离燄，付与机云续令声。
唐人写蕃马图
作者：祝允明
朝代：明

天山一夜雪，北风吹复乾。健儿骑马出，踏碎白琅玕。薄醉拥貂裘，日暮不知寒。季冬飞鸟绝，虚弦控不弹。焉知北海雁，高翥入长安。帛书天上度，何功报可汗。
唐寅画山水歌
作者：祝允明
朝代：明

杜陵一疋好东绢，韦郎上植松两干。唐寅今如曹不兴，有客乞染淞江绫。前山如笑后如怒，疏林如风密如雾。黯黯浑疑隔千里，蜿蜿忽辨缘溪路。黑云冱苍梧，丹霞标赤城。壮哉画工力，九州通尺屏。两厓远立觢两角，一道空江浸寥廓。吴绫本自淞水剪，谁把淄渑辨清浊。茅斋傍江绝低小，羡尔高居长自好。今年吴地几鱼鳖，看画转觉心热恼。黄金壶中一斗汁，我欲濡毫映手湿。莫教童子误攐翻，忽使痴龙携雨出。
啄木叫画眉
作者：祝允明
朝代：明
体裁：曲

啄木儿章台路，儿女曹。斗学风流新样巧。一时里传入深宫，九重上打动当朝。羡丽情直教君王道。愿抒衷试听微臣告。画眉序世间夫妇闺房内，更有比这些深奥。
喜友人过访
作者：祝允明
朝代：明

每寻云外信，喜见案头题。驽驾吾当北，蛾眉今在西。风开横海翼，霜劲踏秋蹄。二十年来道，华颠幸不迷。
喜雨篇送推官李公
作者：祝允明
朝代：明

三农病焦裂，百姓慕来苏。焉知皇运仁，下土不终瘏。良风助玄云，洒淅散膏濡。农人餔在野，蔀室欢妇姑。拜嘉我李父，驾言忽王都。愿挟怀中泽，呈君被九区。
嘲客舍山脚下井
作者：祝允明
朝代：明

脚带浑泥气带腥，几家同汲竞罍瓶。寒泉只在前山里，笑杀居人总不醒。
壬申夏夜不寐
作者：祝允明
朝代：明

冷暖光阴不尽来，流年五十岂徘徊。半窗明月三更后，起步中庭几百回。
壬申闰五廿六晓纪怀
作者：祝允明
朝代：明

庞葛空闻有凤姿，仲谋聊可道佳儿。病身日对千戈卧，别泪时看尺素垂。半夜鸡声犹慷慨，平生骥足竟驱驰。无因便把渔竿去，羞向斜阳弄鬓丝。
夏日城南郊行
作者：祝允明
朝代：明

古县周遭景物环，政虽多暇倦跻攀。偶因送客乘时出，却得浮生半日閒。频过水边仍有竹，忽当林断远逢山。但教到处情如此，瘴海无妨缓缓还。
夏日林间
作者：祝允明
朝代：明

空林坐远暑，松盖载炎日。重阴集凉气，薄吹飏亦及。幽禽时度语，遥涧汎清瑟。厨人列斋素，稚子来共食。援琴弄山海，颇复似加适。牛羊下前山，自入后檐息。余亦杖策回，今辰兹已夕。
夏日游慈云寺
作者：祝允明
朝代：明

命俦乘暇日，散步入慈云。野气能遥接，秋光自独存。小山侵竹尾，细水护松根。众果都连苑，繁花杂植园。废兴徵老衲，文字哭孤孙。却幸重来好，禅床许北轩。
夙驾迈皇邑
作者：祝允明
朝代：明

夙驾迈皇邑，奏计天子闱。命臣宰吴民，民淳幸成治。君子闲礼教，细人勤耘耔。潢池徒涉境，亦幸免颠隮。岁月可少假，当转瘠为肥。臣政报不欺，大君企鉴裁。夙驾迈皇邑，公去我心悲。京吴期月程，父母何时归。所虑大君留，吾侪将畴依。贤人在高位，庶绩用咸熙。子产往作相，嗣之来者谁。大君一内外，留遣皆贤才。
夙驾迈皇邑·其一
作者：祝允明
朝代：明

夙驾迈皇邑，奏计天子闱。命臣宰吴民，民淳幸成治。君子闲礼教，细人勤耘耔。潢池徒涉境，亦幸免颠隮。岁月可少假，当转瘠为肥。臣政报不欺，大君企鉴裁。
夙驾迈皇邑·其二
作者：祝允明
朝代：明

夙驾迈皇邑，公去我心悲。京吴期月程，父母何时归。所虑大君留，吾侪将畴依。贤人在高位，庶绩用咸熙。子产往作相，嗣之来者谁。大君一内外，留遣皆贤才。
夜归
作者：祝允明
朝代：明

雨洗秋光万井明，风高云破月微生。还家莫道长酣寝，才听鸡声又出行。
天马来
作者：祝允明
朝代：明

天马万里来，天闲□开天马入。群马辟立视天马，长安亦有苜蓿食。饱天子，德天马，天马在宛野。
太傅王公款月台
作者：祝允明
朝代：明

青天洞荡浮云开，东方月出临高台。光流碧汉轮飞度，影入湖波魄共来。贤主嘉宾长会合，同光共景且徘徊。未咏韩公星没句，聊从太白漫停杯。
太湖
作者：祝允明
朝代：明

咸池五车直下注，峨眉岱岳潜相通。乾坤上下浮元气，郡国周遭护渚宫。岩穴会因仙迹幻，鱼龙不助霸图雄。拟把玄圭献天子，再看文命告神功。
太行歌
作者：祝允明
朝代：明
体裁：古风

上客坐高堂，听仆歌太行。六岁从先公，骑马出晋阳。遥循厚土足，忽上天中央。但闻风雷声，不见日月光。狐兔绕马蹄，虎豹嗥树傍。衡跨数十州，四面殊封疆。童心多惊慄，壮气已飞扬。自来江南郡，佳丽称吾乡。邈哉雄豪观，寤寐不可忘。人生非太行，耳目空茫茫。
太行歌
作者：祝允明
朝代：明

上客坐高堂，听仆歌太行。六岁从先公，骑马出晋阳。遥循厚土足，忽上天中央。但闻风雷声，不见日月光。狐兔绕马蹄，虎豹嘷树傍。衡跨数十州，四面殊封疆。童心多惊慄，壮气已飞扬。自来江南郡，佳丽称吾乡。邈哉雄豪观，寤寐不可忘。人生非太行，耳目空茫茫。
失白鹇
作者：祝允明
朝代：明

何处青冥会一冲，短翎应近井庐中。来时想见银塘静，去后休嗟蕙帐空。自笑无鱼难久馆，谁言有鹄不如笼。归心一夜秋来月，吴水吴山几万重。
奉和顾宪副梧州谒都宪韩公祠堂
作者：祝允明
朝代：明

拔地洪材搆帝家，倚天雄略眇虫沙。诚归魏阙心悬石，血饮匈奴胆破瓜。半夜昆崙枢密宴，三言苡薏伏波车。当时利口今何在，老树闳祠日又斜。
娄江舟中述梦续事状
作者：祝允明
朝代：明

相慰华堂下，重逢草野中。涂鸦犹习幼，策马拯涂穷。恩爱千年定，精诚一刻通。直能呼共老，天壤有移鸿。
子儋画梅
作者：祝允明
朝代：明

子儋屋润体复胖，写出冰花朵朵寒。何物指头能尔许，元来铁石是心肝。
子昂小景
作者：祝允明
朝代：明

春山雨新沐，掩霭结浓绿。一叶金芙蓉，粲粲迎朝旭。渔舟何所至，两两镜光中。沿洄溯春涨，更喜天无风。江亭小于艇，松子落满顶。尽日无人来，流水抱虚影。晴阳破岚暝，水色当春和。如何异人境，而有樵者歌。隔坞有绝壁，萝扉对山开。客子何为者，能入深山来。
子昂小景·其一
作者：祝允明
朝代：明

春山雨新沐，掩霭结浓绿。一叶金芙蓉，粲粲迎朝旭。
子昂小景·其三
作者：祝允明
朝代：明

江亭小于艇，松子落满顶。尽日无人来，流水抱虚影。
子昂小景·其二
作者：祝允明
朝代：明

渔舟何所至，两两镜光中。沿洄溯春涨，更喜天无风。
子昂小景·其五
作者：祝允明
朝代：明

隔坞有绝壁，萝扉对山开。客子何为者，能入深山来。
子昂小景·其四
作者：祝允明
朝代：明

晴阳破岚暝，水色当春和。如何异人境，而有樵者歌。
孟玉涧画瓜
作者：祝允明
朝代：明

溧阳夜燕来仲虚，示我玉涧画瓜图。嫣绵生意好手笔，灯前摸索聊为娱。尔日南至气转纾，我心之喜君知无。黄台离离几抱蔓，野田倘有青门夫。焉知大瓞方包杞，含章陨天天下理。天地相逢与子起，品物咸章自此始。
季冬朔旦汝德周学二秀才过访病禁饮不能留别去怅然竟日烛下得句明日寄之
作者：祝允明
朝代：明

相思旬日忽相逢，不是忙中是病中。玉麈漫誇谈柄在，朱颜应笑酒杯空。怜君济济冲霄鹄，顾我垂垂失路鸿。吾道若行千载合，不须重叹马牛风。
宝剑篇
作者：祝允明
朝代：明

我有三尺匣，白石隐青锋。一藏三十年，不敢轻开封。无人解舞术，秋山锁神龙。时时自提看，碧水苍芙蓉。家鸡未须割，屠蛟或当逢。想望张壮武，揄扬郭代公。高歌抚匣卧，欲哭干将翁。幸得留光彩，长飞星汉中。
宝应衡君公式授宰番禺在都诸君为燕台春饯之什君至粤出示允明倩为补赋
作者：祝允明
朝代：明

皇都日日敞离筵，夫子分符岭海天。见面谩询为县谱，观诗遥想过溪贤。陀楼桂雾迷蛮堞，宓室秋涛杂雅弦。我愿君王明万里，岂宜重咏北山篇。
宝梦
作者：祝允明
朝代：明

窗外星河五鼓天，香凝纸帐裹云眠。遥寻鹤梦游尘外，却怪鸡声到枕前。拱璧光阴悲此日，怀珠奔走笑当年。知音总没惟怀古，卷里相看共默然。